text:
Ukuri kuzabaha kwigenga.
“Umuvandimwe azicisha umuvandimwe we, umubyeyi yicishe umwana we…Kandi muzangwa n’abantu bose, muzira izina ryanjye ; ariko uzakomera kugeza ku ndunduro, uwonguwo azarokorwa (Mariko 13,12-13).
Nyuma yo kumwandikira ibaruwa imugezaho igitekerezo mfite cyo kudahagarika urubuga HYPERLINK « http://www.leprophete.fr/ » http://www.leprophete.fr, Musenyeri Bimenyimana yafashe icyemezo rurangiza cyo kumbangamira mu butumwa bwa gisaseridoti nakoraga muri Diyosezi ya Le Havre ndetse agerekaho no gushaka kunsubiza mu Rwanda « ku kingufu » !
Koko rero ejobundi taliki ya 25/7/2012, Musenyeri Jean-Luc Brunin, umushumba wa Diyosezi ya Le Havre, yanyandikiye urwandiko angezaho amabwiriza yeruye yahawe na Mgr Bimenyimana. «J’ai reçu un courrier de votre Evêque, par lequel il me disait ne pas vouloir renouveler la convention vous concernant avec le diocèse. Votre mission arriverait à échéance le 31/08/2012. Il souhaite donc que je ne vous renouvelle pas dans votre mission au Havre et attend que vous puissiez rejoindre votre diocèse…. ».
Ngo Musenyeri Bimenyimana yamwoherereje urwandiko rumusaba kutazavugurura amasezerano agena ubutumwa bwanjye bwa gisaserdoti muri Diyosezi ya Le Havre kandi akaba anasaba ko nakwihutira gusubira muri Diyosezi ya Cyangugu ! Gutaha mu Rwanda byo ndabikeneye ariko se iyi niyo nzira ngomba kunyuramo mwo kabyara mwe !
1. Mgr Bimenyimana agambiriye iki ?
Muri make dore uko Mgr Bimenyimana n’umujyanama we Padiri Evariste Nambaje batekereza mu buhanga bwabo buhanitse : FPR ntizaduha imfashanyo yo kurangiza Hoteli nitudahagarika leprophete.fr nk’uko tubisabwa. Inzira yo kubigeraho dusigaranye ni iyi imwe rukumbi : nitudasinyira Padiri Thomas « Contrat » nshya imwemerera gukorera muri diyosezi ya Le Havre, ubuzima buzaba buhagaze kuri we, azicwa n’inzara kandi abure uko avugurura ibyangombwa bimwemerera gukomeza kuba mu Bufaransa. Reka na none tumutere ubwoba ko agomba kugaruka mu Rwanda, kandi ntayobewe ko aramutse yishoye akagaruka FPR yamuterera ku munigo cyangwa ikamwica…. Nabura epfo na ruguru azafunga leprophete.fr, ibyo kuvugira abarengana abishingukemo ; azadupfukamira akoma amashyi ,abategetsi ba FPR bazatureba neza !
2. Uko mbifata
Hari ibyo mbona bigatera umutima wanjye kubabara, agahinda nako kakambana kenshi : FPR ya Paul Kagame izasiga yogeje Abanyarwanda benshi cyane mu bwonko , ibahindure ibishushungwe burundu! Gusana imitima y’Abanyarwanda nyuma ya Kagame bizafata imyaka irenga iyo azaba amaze ku butegetsi !
Musenyeri Yohani Damaseni Bimenyimana ni Umunyacyangugu uvuka hariya i Bumazi /Shangi. Yatangiye kumbera umurezi nkiri umwana muto, mu Seminari nto ya Nyundo (1987). Ntangiye Seminari nkuru i Kabgayi twarahahuriye, arakomeza arandera (1993-1994). Ngeze i Nyakibanda twari kumwe, nanone ambera umurezi mwiza (1994-1997). N’ubwo hari abatari bake batsindaga amasomo yigishaga bitaboroheye, sinigeze mbona amanota mabi mu masomo ye. Yewe no mu byerekeye disipuline, ndibuka ko padiri Bimenyimana atigeze akenera kumpa igihano ! Aho ndangirije kwiga, Bimenyimana ni we wampaye ubupadiri, dukorana muri Diyosezi ya Cyangugu, ambereye umwepiskopi. Mu bibazo byinshi yagiye agirana na bamwe mu bapadiri batamukundaga nabaye umwe mubatarazuyazaga kwamagana ku mugaragaro abashakaga kumuhohotera . Namufataga nk’umubyeyi wanjye kandi koko yari abikwiye, na n’ubu kandi, ndemeza ko ntacyo dupfa! Icyo tutumvikanyeho ni kimwe gusa ariko kirakomeye: ni ugukomeza kurebera akarengane Agatsiko kayoboye ishyaka FPR-Inkotanyi gakomeje kugirira abanyarwanda!
(1)Mu mwaka wa 2001, namaganiye ku mugaragaro igitugu cyashyizwe ku barimu, ubwo bahatirwaga gutanga umusanzu uhwanye n’umushahara w’ukwezi kose ngo ukoreshwe mu kugura amasasu yo kujya kurasa Abahutu bari barahungiye Kongo kimwe no kurimbagura Abanyekongo b’inzirakarengane ! Nabivugiye mu Kiliziya za Nyamasheke, Hanika, na Muganza. FPR yahise itera hejuru, induru iravuga , inama y’umutekano y’Intara ya Cyangugu iterana igitaraganya, yemeza ko ikibazo cyanjye kigomba gukemurwa na Perezidansi ! Hatangiye gukwirakwizwa ibihuha hirya no hino ngo Padiri Thomas yafunzwe, yishwe….nyamara dore ndacyariho ! Nanone ariko natumiwe mu biro bya Perefe w’icyo gihe , ngirwa inama yo kuba IKIRAGI, ngo kubera nyine ko igihugu “CYABOHOJWE”, kikaba kirimo benecyo ! Ushaka kumenya ukuri kw’iyi nkuru azabaze Faustin Munyakabera.
(2)Taliki ya 10/8/2003, amatora ya perezida wa repubulika yaraye abaye, nafungiwe mu mugi wa Kamembe rwagati, mfungirwa mu modoka ya Seminari nto y’i Cyangugu amasaha arenga atatu! Icyari kigambiriwe ngo kwari UKUNCECEKESHA kugira ngo ntohereza i ROMA raporo y’uko amatora yagenze ! Kandi rero nta mugayo, Faustin Twagiramungu yari yatsinze amatora yo kuba perezida wa repubulika, nyamara hatangazwa ko ari Paul Kagame watsinze, byahe byo kajya ! Muri icyo gihe nari mfunze, Generali Gumisiriza yagabye igitero kwa Musenyeri Bimenyimana, ngo agiye kumubaza impamvu umupadiri we yivanga muri politiki ! Nyamara ayo matora nayakurikiranaga nk’imwe mu ndorerezi za Kiliziya Gatolika, kandi nari mfite ibyangombwa byatanzwe na Leta y’u Rwanda, binyuze kuri Komisiyo y’igihugu y’amatora ! Ushaka kumenya neza ukuri kw’iyo nkuru azegere Elisée Bisengimana wahoze ari Perefe wa Cyangugu cyangwa bwana Kayumba Sebastien, dore ko ari nawe wanshumuriye abo basirikari banyihereranye ngo ngaha n’inshuti zikeneye ko tuganira ! Ibiganiro biragwira ra!
(3)Mu kwezi kwa Kamena 2004 natumiwe i Paris gutanga ikiganiro mu rwego rwa “ 1er Salon International des Initiatives de Paix “. Nsubiye mu gihugu, nasanze ibyo navugiye i Paris byantanze kugera i Kigali, nuko mpatwa ibibazo byerekeranye n’uko naba narasebeje Abamalayika ba FPR-Inkotanyi, ngo nkavuga ko nabo bishe Abanyarwanda ! Ushaka kumenya neza iby’iyi nkuru azegere Padiri Ubald Rugirangonga kuko ari we usa n’ushinzwe ibivugirwa hanze y’u Rwanda bidashimisha abategetsi ba FPR !
(4)Mu kwezi kwa Werurwe 2005? Mukotanyi yanyambuye urupapuro rw’inzira(Passeport), mera nk’ufungiwe mu gihugu ari nabwo bwa mbere nahumutse amaso nkabona ko igihugu cyose bagihinduye nka GEREZA Abanyarwanda bafungiyemo ! Pasiporo yanjye nayisubijwe mu kwezi kwa 11/2005, ari uko Musenyeri Bimenyimana agombye kujya mu nzego zo hejuru ! Ibyo byo gufungirwa mu gihugu sinashoboye kubyihanganira, niyo mpamvu taliki ya 17 /12/2005 nahisemo gusohoka mu gihugu nkigira mu Bufaransa.
None dore Musenyeri Bimenyimana ageze aho yiyemeza gufata icyemezo gikomeye cyane (kandi kizagira ingaruka ! ) cyo kumbuza amahwemo n’aho nari nibereye ; anziza ko ntinyuka KUVUGA akarengane FPR ikorera rubanda , ngashishikariza n’abandi Banyarwanda kuvuga icyo batekereza ! Ageze n’aho ampatira gusubira mu Rwanda kandi n’ubundi atayobewe uko nahavuye, mpunga FPR yica, igafunga, igatorongeza abenegihugu!!! Kuba akoresheje ububasha bwe bw’umwepiskopi kugira ngo ambuze gukorera Kiliziya ya Le Havre, bishatse kuvuga ko akeneye koko ko ntaha ngasubira mu Rwanda ! Ubwo kandi uretse we wenyine, nta wundi munyarwanda uyobewe uko nakwakirwa n’Agatsiko kigaruriye u Rwanda ! Muri make « GUFUNGWA » cyangwa « KWICWA » kwanjye ni igisubizo kuri Musenyeri Bimenyimana! Urujijo ruvuyeho !
Ngaha aho ijambo ry’Imana ryuzuzwa, ngo mu minsi y’imperuka, umubyeyi azatanga umwana yibyariye ngo yicwe… !
3. Isomo nkuye muri iyi mikorere ya Musenyeri Bimenyimana
Hari ukundi u Rwanda rwayoborwa, rukagira amahoro, Abanyarwanda bagasubiza umutima mu gitereko.
AGATSIKO K’INDOBANURE Z’ABASSAJYA kagejeje Abanyarwanda iyo umwana arira nyina ntiyumve!
(1)Kubera itarabwoba n’inkeke gahoza ku baturage, nta we ukigira umutima mu gitereko, abaturage bahindutse ibikange, bagenda bareba hasi ngo badakoma Rutenderi !
(2)Kubera Politiki yako yubakiye ku kinyoma n’amacakubiri , Agatsiko kateranyije Abanyarwanda bitavugwa , gatuma urwikekwa rushinga imizi mu baturanyi, imiryango ikarebana ay’ingwe, abavandimwe bakagambanirana, abana n’ababyeyi bagasubiranamo . Nta muntu ukizera undi, nta muturage wizera Leta (la sûreté).
(3)Kubera ko Agatsiko gasazanye uburambe mu bugizi bwa nabi no kwica inzirakarengane, Abanyarwanda bahisemo gusezera burundu ku bwigenge(liberté), umuturage agakora icyo ategetswe n’ubutegetsi kabone n’iyo yaba asabwa kwikora mu nda!
(4)Kubera kwikubira imitungo yose y’igihugu, Agatsiko kagomba gupfukamirwa, kagasengwa, kagasingizwa, ni ko kahindutse Imana mu Rwanda! Nta wagira icyo atunga (propriété) katamugabiye.
(5) Abanyarwanda basubiye mu BUJA, nta we ukigira uburenganzira : nta wemerewe gutekereza, nta we ushobora kuvuga, habe n’uwihayimana wasezeranye kuvuganira abakene !
(6) Agatsiko kigize indakoreka, karica uwo gashatse, igihe gashakiye, ntihabeho indi nkurikizi. Nta butabera buri mu gihugu, Abenegihugu bahinduwe nk’ibikinisho cyangwa amatungo umushumba abaga igihe ashakiye !
FPR ntikiri ishyaka rya politiki ahubwo ni UMUTWE W’ITERABWOBA : Le but de toute association politique est la conservation des droits naturels et imprescriptibles de l’homme. Ces droits sont la liberté, la propriété, la sûreté, et la résistance à l’oppression. (DDHC 1789).
(7) Imikorere y’umuntu nka Bimenyimana Yohani Damaseni wo mu rwego rw’abepiskopi ba Kiliziya gatolika, wiyemeje ku mugaragaro gufata ibyemezo byuje ubutindi ategetswe n’Agatsiko ka FPR, yongeye kwerekana ko igihugu cyageze i Wandabaga. Niba Musenyeri ari uku abayeho, umuturage usanzwe ntiyishwe burundu ? Kugira ngo u Rwanda ruve ku ngoyi ya kariya Gatsiko kirimbuzi, rukeneye abagabo n’abagore, abasore n’ikumi, Abihayimana n’Abalayiki bashishoza kandi bafite ubushake bwo kwitangira Urwababyaye.
Imana nemera ntiyigeze isaba Benemuntu kuyumvira no kuyikurikira ariABACAKARA !
4. ICYEMEZO
Kwemera kugirwa IKIRAGI ngo nkunde ndamuke, njye ndabona bitanshobokera! Ubwo rero nta kundi byagenda, urubuga leprophete.fr ntiruzafunga, ruzakomeza kuvugira Abanyarwanda. Na none kandi aka karengane ngiriwe ntabwo nakanyweraho amazi ngo ndekere aho. Ubu ngiye kwicara mfate umwanya uhagije wo gutekereza no kuganira n’abandi batihanganira akarengane , kugira ngo turebere hamwe icyo twakora n’inzira twanyuramo ngo dufatanye n’Abanyarwanda b’umutima mwiza basanzwe ku rugerero bahanganye n’igitugu cy’Agatsiko k’Abahezanguni bigaruriye u Rwanda bakaba bararuhinduye nk’indiri y’Abagizibanabi ! Hari ukundi u Rwanda rwayoborwa rukagira Amahoro, Abanyarwanda bagasubiza umutima mu gitereko, bagasubirana ishema ryo kuba abenegihugu bishyira bakizana mu Rwababyaye aho gufatwa nk’abagaragu n’ingaruzwamuheto !
Tubaye benshi tukabyiyemeza, twabigeraho bidatinze: Ukwemera niko gukiza ! Ndaritse abo tubyumva kimwe, muzanyicire ijisho gusa!
Mbaye kandi nshimiye Musenyeri Bimenyimana umugisha ahaye iyi gahunda y’ingirakamaro!
Padiri Thomas Nahimana.


c: text/html

text:
Korali Family of Singers bateguye igitaramo bitiriye ‘Umuryango Mwiza’
Reba imitoma Sarah uririmba muri Ambassadors of Christ choir yateye umugabo we
Sarah Sanyu Uwera uririmba muri korali Ambassadors of Christ ndetse akaba anayoboye urutonde rw’abaririmbyi baririmba indirimbo zo kuramya no guhimbaza Imana bahize abandi mu matora ya Isango na Muzika yatomoye umugabo we ku isabukuru ye y’amavuko.
Ayo magambo yuzuyemo imitoma aragira ati:” HBD love of my Heart!! Unezerwe!! Intwari y’ubuzima bwanjye , umugabo nyamugabo, papa w’abana banjye!! Imana ikomeze kuguha uburame tuzasazane nanjye nkomeze kuryoherwa n’urukundo rwa we, njye na Murengezi turagukunda kandi tuzakomeza kugukunda papa wacu.”
Sarah Sanyu Uwera na Kayumba Aimé bambikanye impeta y’urudashira tariki 29 Nyakanga 2018 basezeranywa na Pastor Ezra Mpyisi. Ku wa 22/07/2018 ni bwo Sarah Uwera yasabwe aranakobwa mu muhango wabereye mu Ntara y’Uburasirazuba muKarere ka Nyagatare i Karangazi.

robotstxt: allowed

filter: keep


text:
Inyigisho yo kuwa gatatu w’icyumweru cya 29 gisanzwe,B, kuwa 21 ukwakira 2015
Amasomo tuzirikana : 1) Rom 6,12-18; Lk 12,39-48
-
Ukikiye icyaha urupfu ruramupfumbata
Burya kuba incuti y’icyaha bisobanura kuba incuti y’urupfu, naho kuba incuti y’ubutungane bigasobanura kuba incuti y’Imana. Mu isomo rya mbere(soma Rom 6,12-18), Pawulo intumwa yagize ati “Icyaha rero nticyongere kugenga umubiri wanyu, kandi imibiri yanyu ntimukayegurire icyaha, ahubwo nimugandukire Imana nk’abazima bavuye mu bapfu. Mwarokowe ubucakara bw’icyaha, muhinduka abagaragu b’ubutungane”.
Koko icyaha ni umwanda. Icyaha kirakaburanirwa ! Mwene Siraki we cyaramuhahamuye,maze agira inama umwana we « Mwana wanjye se, waba waracumuye ? Ntuzongere, ahubwo usabe imbabazi z’ibyaha wakoze. Jya uhunga icyaha nk’uko uhunga inzoka, kuko nucyegera kizakuruma, amenyo yacyo ni nk’ay’intare acuza abantu ubuzima. Ubuhemu bwose, ni nk’inkota ityaye impamde zombi, kandi igikomere cyabwo nticyomorwa. Ubwirasi no kwikuza bihombya umutungo bityo rero inzu y’umwirasi izarimbuka. Uwubakisha inzu ye feza z’abandi, asa n’urunda amabuye ateganyiriza imva ye. Ikoraniro ry’ibyigenge riba ari nk’inkwi zumye, bose bazakongokera mu kibatsi cy’umuriro. Inzira y’umunyabyaha iratengeneje, nta buye ririmo, ariko amaherezo yayo ni mu nyenga y’ikuzimu » (Sir 21,1-4 ;8-10).
Icyaha gifitanye isano ikomeye n’urupfu. Kuva kera, isano y’urupfu n’icyaha ntiyigeze ishidikanywaho « inzu y’indaya ni inzira iboneza ikuzimu, imanuka igana mu masenga y’umwijima n’urupfu » (Imig 7, 27). Mu isezerano rishya, Pawulo abishimangira agira ati « nk’uko icyaha cyadutse munsi gikuruwe n’umuntu umwe, kandi n’urupfu rukuruwe n’icyaha, biryo urupfu rucengera abantu bose, kuko bose bacumuye » (Rom 5,12). « Koko rero igihe mwari abagaragu b’icyaha ntimwagengwaga n’ubutungane. Mbese byabunguye iki icyo gihe ? Ko ahubwo ubungubu bibateye isoni, kuko amaherezo yabyo ari urupfu » (Rom 6,20-21). « Nuko rero ingaruka y’icyaha ni urupfu » (Rom 6,23a). Twirinde kugengwa n’umubiri nk’uko Pawulo yabitubwiye mu isomo rya mbere. “ Koko rero abagengwa n’umubiri bita ku by’umubiri; naho abagengwa na roho bo bita ku bya roho.
Irari ry’umubiri rishyira urupfu, naho ibyifuzo bya roho byo bigashyira ubugingo n’amahoro. Kuko irari ry’umubiri rirwanya Imana: ntabwo ryayoboka amategeko y’Imana,ntiryanabishobora. N’abagengwa n’umubiri ntibashobora kunyura Imana.” (Rom 8, 5-8).
Bavandimwe, ICYAHA ni URUPFU. Ukikiye icyaha urupfu ruramupfumbata. Iyo ugiye mu cyaha urapfa maze nawe ubwawe ugahinduka urupfu ugasigara wica. Duharanire gukikira Imana aho gukikira urupfu. Duharanire gupfumbata ubutungane, aho gupfumbata icyaha.
-
Nimube maso kuko Umwana w’umuntu azaza mu gihe mudakeka( Lk 12, 40)
Nibyo koko, nta muntu n’umwe uzi umunsi cyangwa isaha azavira kuri iyi si. Nta n’umwe uzi isaha Nyagasani azamwimuriraho amuvana kuri iyi si amujyana ahandi. Icyo tuzi neza cyo, ndavuga abafite ubwenge, ni uko iyi si dutuyeho, igihe kizagera tukayivaho tukimurirwa ahandi. Tuzajya he rero? Incuti z’icyaha zizagira umwanya wazo n’incuti z’ubutungane zigire umwanya wazo (Mt 25, 31-46). Imana ishaka kubana na twe iteka ryose, Imana ishaka kubana na twe igihe cyose. Ese njyewe nifuza iki? Imana nta muntu n’umwe ifata ku ngufu. Kubera urukundo rwayo, Imana ihora itwereka inzira zayo buri gihe.
Urukundo rw’Imana rusumba kure amakosa y’umuntu, urukundo rw’Imana rusumba kure ibyaha by’umuntu. Urukundo rw’Imana ruhanagura ibyaha by’umuntu iyo aciye bugufi akayisaba imbabazi. Imana ntizaza ku munsi w’iherezo ry’isi gusa, nk’uko bamwe babyibwira. Buri mwaka, buri kwezi, buri cyumweru, buri munsi, buri saha, buri munota,… Imana iransura ikanyereka inzira y’ubutungane ngomba gukurikira no gukurikiza. Imana ntiyigera inkuraho amaboko, ahubwo birashoboka ko ari jye uyikuraho amaboko, nkayitakariza urukundo, ukwizera n’ukwemera. Gukura amaboko ku Mana ni byo gupfumbata urupfu. Gukura amaboko ku Mana nibyo gukora icyaha. Hari ikibazo bakunda kubaza iyo bigisha abantu Gatigisimu, bagira bati “ Umuntu akora icyaha ate?” bagasubiza bati “ Umuntu akora icyaha igihe yitandukanyije n’Imana, ayisuzugura, abizi, kandi abishaka”.
Imana insura buri munsi mu Missa Ntagatifu, Mu Isakaramentu ry’Imbabazi no muyandi masakaramentu, Imana insura mu Ijambo ryayo, mu bavandimwe, mu isengesho, ndetse yo ibwayo iza no mu mutima wanjye. Ese iyo insuye, nyakira gute? Cyangwa nshaka kuyakira kuri wa munsi w’imperuka? Ese muri uyu mwaka, muri uku kwezi kwa Rozari Ntagatifu, muri iki cyumweru, uyu munsi, uyu munota, hari ijwi ry’Imana numvise? Cyangwa iyo Nyagasani akomanze mu bwira ko nta mwanya mufitiye, nti “ buretse Mana, mbanze ndyoshye ubuzima, wowe nzaba ngusenga, wowe uhoraho, hari ibyo ngiye gufata bitacika! Nimube maso kuko Umwana w’umuntu azaza mu gihe mudakeka( Lk 12, 40). Twirinde abahanuzi b’ibinyoma bihimbira amatariki, ahubwo duharanire guhorana amatara yaka, duhorane imitima icyeye. Guhorana umutima ucyeye ni ukuzibukira icyaha, niko kuba maso.
Umubyeyi Bikira Mariya, we uhora utubwira ati “ Nimwicuze!, Nimwicuze!, Nimwicuze! Inzira zikigendwa” adusabire.
Nyagasani Yezu nabane namwe!
Padiri Emmanuel TWAGIRAYEZU
Paroisse Murunda/Nyundo


text:
Yanditswe Mar, 10 2022 20:49 PM | 68,923 Views
Urubyiruko rurimo kwiga imyuga n'ubumenyingiro mu mashuri yubatswe mu duce twegereye imipaka ruravuga ko rwiteguye kubyaza amahirwe rwabonye rwiteza imbere aho guhugira mu bikorwa bidafite umumaro.
Ni ku ishuri ry'imyuga n'ubumenyingiro rya Cyumba riherereye mu Karere ka Gicumbi.
Aha barakoresha bimwe mu bikoresho birimo urukero, iranda, metero, inyundo, ikaramu y'igiti izwi n, irati n'ityazo.
Ni abanyeshuri barimo kwiga umwuga w’ububaji kuri iri shuri riri ku mupaka.
Tuyisenge Jean Bosco yagize ati "Twagize amahirwe yo kwiga imyuga kuko mbere nta mashuri yabonekaga hafi aha byadusabaga kujya kwiga i Byumba kandi imyuga iriyo tutayiyumvamo. Ariko bakimara kubaka iyi TVET twahise tubona ibyo twuyumvamo kandi dushoboye ari byo ububaji twaje gukurikirana."
Uwimbabazi Matilda we ati " Iyi myuga ijya kuza yaje ikenewe kuko hari igihe wicaraga ukabura icyo ukora ukaba wasabiriza ariko niturangiza kwiga bizatugirira umumaro ku buryo umuntu azajya yigurira icyo akeneye."
Hashize amezi 4 aba banyeshuri biga amasomo y'ububaji. Hagenimana Aimable wigisha ububaji muri iri shuri ry'imyuga avuga ko aba banyeshuri bazarangiza amezi 6 bafite impamba y'ubumenyi izabafasha ku isoko ry'umurimo.
Ati "Bamaze kugera ku bintu bishimishije bamaze kugera ku bintu byinshi urabona iyi myitozo barimo gukora ni iy'ibanze uburyo ufata ikintu ukagihuza n'ikindi ku buryo niba agiye guteranya igitanda abe azi gufata ibipimo neza. Nka mwarimu nkurikije uburyo barimo gukora bazava hano bazi gukora ameza, igitanda, intebe, akabati azaba ari ku rwego rwo kugera hano hanze akaka ibiraka ibyo bikoresho byose akabikora ntakibazo."
Ishuri ry’imyuga n’ubumenyingiro rya Cyumba ubu ritangirwamo amasomo y’ububaji n’ubukanishi. Ubu rifite abanyeshuri 145 harimo abiga amasomo y’igihe gito (Short courses) n’abiga kugeza barangije icyiciro cya 2 cy’amashuri yisumbuye.
Iyi TVET ya Cyumba yaje icyenewe, kuko ubusanzwe hano muri Cyumba navuga ko ariyo yonyine ihari nicyo kigaragaza ko yari icyenewe, abanyeshuri turabafite benshi bafite ubushake bwo kwiga.Ubumenyi dutanga ni nk'ubwo mu bindi bihugu baba batanga bityo akaba yabukoresha mu gihugu cyacu yaba agiye hanze nabwo akabwifashisha bukamubeshaho.
Tuyihimbaze Rosine na bagenzi be barimo gushyira mu bikorwa amasomo yo gusana imodoka yagize ikibazo.
Aya amashuri yitezweho kwihutisha iterambere ry’imirenge aherereyemo.
Minisitiri w’Ubutegetsi bw’Igihugu Gatabazi JMV avuga ko aya mashuri yitezweho gusohora abanyeshuri batanga umusanzu mu iterambere ry'icyerekezo igihugu kihaye.
Yagize ati "Uhereye mu Karere ka Burera Cyanika tukamanuka tugera mu Karere ka Nyagatare ku buryo aho hose hari ibikorwa byagiye bikorwa birimo amashuri abanza n’ayisumbuye harimo na za TVET Nyakubahwa Perezida wa Repubulika yemereye abaturage zifasha rwa rubyiruko rwacicishirizaga amashuri bakarangiza icyiciro rusange ntibabione aho bajya na babandi babaga bagiye mu mirimo mibi y’uburembetsi na za magendu kugira ngo babone aho bigira imyuga noneho ibafashe kwihangira umurimo. Bariga amashanyarazi kuko amashanyarazi amaze kugera ku baturage abaturage bakeneye abantu bo kuyakanika, abaturage barimo kwegerezwa amazi bakeneye abazajya bayakora igihe yapfuye, urabona iterambere ubwubatsi bugezweho ibyo bigeneye ko abantu babyiga ni yo mpamvu aya mashuri yafashije cyane."
U Rwanda rufite intego y’uko mu mwaka wa 2024, abiga imyuga n'ubumenyingiro bazaba babarirwa muri 60%.
Intego ni iyo kuzubaka u Rwanda no kuzaba umukire cyane kuko ntabwo naba ndimo kwigira ubusa.
KWIZERA John Patrick
Hagiye gushyirwaho amasezerano hagati ya Leta n'abafatanyabikorwa mu burezi
Feb 17, 2022 Soma inkuru
Abanyeshuri barenga ibihumbi 60 batsinzwe ibizamini bya Leta bagiye gusibira
Oct 04, 2021 Soma inkuru
Abasoje amashuri abanza basaga ibihumbi 250 batangiye ibizamini bya Leta
Jul 12, 2021 Soma inkuru
Abatuye i Musanze baravuga ko batakigorwa no kuboba uburezi bwiza mu mahanga
Jun 10, 2021 Soma inkuru
MINEDUC na MINALOC byasabwe gukemura vuba uruhuri rw'ibibazo biri mu micungire y'abarimu
Feb 10, 2021 Soma inkuru
Ababyeyi barinubira izamurwa ry'amafaranga y'ishuri batabigishijwemo inama
Jan 27, 2021 Soma inkuru


text:
Kamonyi: Ugura cyangwa ugurisha ikibanza muri site z’imiturire azajya abanza kwishyura ibihumbi 250Frw
Ubuyobozi bw’Akarere ka Kamonyi buratangaza ko umuturage uguze cyangwa ugurishije ikibanza muri site zigenewe guturaho, azajya yishyura ibihumbi 250Frw kubera ibikorwa remezo birimo kuhashyirwa.
Ubuyobozi buvuga ko nyuma yo gukora igishushanyo mbonezamiturire mu gice cy’umujyi byabaye ngombwa ko hashyirwaho amafaranga buri muturage agomba kwishyura ku kibanza cye, igihe agiye kucyubakamo cyangwa agiye kukigurisha kubera ibikorwa byo kukigezaho amashanyarazi, amazi n’umuhanda.
Ubuyobozi bw’Akarere ka Kamonyi buratangaza ko ubu umuturage cyangwa undi muntu wifuza kubaka kuri site z’imiturire zakorewe igishushanyo mbonezamiturire yemerewe kubaka adasabwe kwerekana ifishi igaragaza imiterere y’ikibanza (Fiche Cadastrale).
Umuyobozi w’agateganyo w’Akarere ka Kamonyi, Thaddée Tuyizere, avuga ko ibya ngombwa byo ku masite yatoranyijwe byakusanyijwe kugira ngo hakorwe ibindi bijyanye n’imiterere y’ibishushanyo mbonezamiturire byamaze gukorwa, bikaba bisubiza abavugaga ko babuze uko bagurisha cyangwa bubaka ibibanza byabo.
Avuga ko ibyo bya ngombwa bishya bizaba bigaragaza imiterere y’ibibanza bya metero 15 kuri metero 20 nk’uko biteganywa n’igishushanyo mbonezamiturire gikurikije itegeko rishya ry’imicungire y’ubutaka, bivuze ko hari abaturage bazajya bahabwa ibya ngombwa byinshi kandi bari basanzwe batunze kimwe gusa”.
Agira ati “Niba wari ufite ikibanza cya metero 30 kuri metero 40 uzakorerwa ibya ngombwa bibiri buri kimwe cyanditse mu mazina yawe, metero 15 kuri metero 20.Ibyo bizoroshya kwa kundi umuturage yajyaga kugurisha ikibanza cyangwa kukigura ugasanga hajemo ibintu bitinza serivisi kubera kujya gukoresha ihererekanya, bizoroshya kandi uburyo bwo kubona ibyangombwa kuko ahari za site hose ibyangombwa bizaba bikoze”.
Yongeraho ati “Kumwe wajyaga kubaka ugasanga birasaba kujya gusinyisha abaturanyi bawe ibyo byose byavuyeho, ni ukuvuga ngo niba umuntu afite ibibanza 20 azaba afite ibyangombwa 20, ugure ikibanza ukora ihererekanya uhita ujya kubaka kuko imihanda izaba ihari, borune zirateye, twatangiye gushyiramo amazi, hari n’aho batangiye gukurura amashanyarazi, bizorohereza umuturage kubona serivisi vuba kandi anogerwe n’imiturire”.
Ibyangombwa byakiriwe n’akarere bigiye gukorwa bisubizwe abaturage
Umuyobozi w’Akarere ka Kamonyi avuga ko bagiye gutangira gukora ibyangombwa bijyanye n’amakuru yatanzwe mu ikorwa ry’igishushanyo mbonezamiturire, kugira ngo bishyikirizwe abaturage hishyuye amafaranga 5000frw kuri buri cyangombwa.
Avuga ko mu gukora ibyo byangombwa hashatswe abatekinisiye bafasha za komite zashyizweho zo gutunganya amasite yo guturaho, ku buryo byakoranywe ubushishozi ku buryo nk’imihanda itagonga ibikorwa remezo by’abaturage byari bisanzwemo birimo nk’amazu.
Avuga ko amafaranga arimo gukoreshwa atangwa n’abaturage aho buri wese atanga ibihumbi 250frw kuri buri kibanza, azajya atangwa umuturage agiye kugura cyangwa agiye kugurisha, usanzwe atuye akaba atazasabwa ayo mafaranga, kereka gusa igihe yaba yari afite ubutaka bunini ashaka kugurishaho ikibanza cyangwa agiye kucyubaka.
Agira ati, “Ayo mafaranga ibihumbi 250 azamo imirimo yo gukora igishushanyo mbonezamiturire, gukora umuhanda, kuzana amazi n’amashanyarazi kuko umuntu umwe ntiyakwikururira amazi nta n’ubwo yakwikururira amashanyarazi”.
Ahamya ko nta makimbirane byateza kuko ayo mafaranga azacungwa na komite abaturage ku masite bishyiriyeho ubwabo, ari nabo bazacunga ayo mafaranga akoreshwa ibyo bikorwa remezo byo ku masite.
Agira ati “Buri site ifite Komite yatowe n’abaturage bayituye, ni yo izajya icunga ayo mafaranga kandi igirane amasezerano na ba rwiyemezamirimo bakora ibyo bikorwa byo kuhageza amazi, no kuhaca imihanda, hari nk’ahari ibibanza 500, ahabonetse 200 n’ahabonetse nka 800”.
Babanje gukora urugendo shuri muri Kicukiro
Tuyizere avuga ko nyuma yo kujya kwigira mu Karere ka Kicukiro uko amasite yaho bayakoze bakanayaturaho, baje kubigeragereza ku Kamonyi babonye ko bishoboka banabigeza ahandi kandi Inama Njyanama hari inyandiko yakoze ibigaragaza neza.
Avuga ko igice cy’umujyi wa Komonyi cya Runda, Rugarika na Gacurabwenge ari ho hakorewe igishushanyo mbonezamiturire kandi bizatuma ubutaka bwaho bugira agaciro kurushaho, ubuyobozi bw’akarere bukaba buzakomeza kuba hafi y’inzego zashyizweho gukurikirana ishyirwa mu bikorwa ry’igishushanyo mbonezamiturire muri izo site.
Yongeraho ko umuntu uzajya ajya kwaka icyangombwa cyo kubaka azajya anyura kuri komite ishinzwe site ku buryo n’uwashaka kubaka mu kajagari atabishobora kuko, abaturage bose basabwa kuza gutura mu masite y’imiturire kuko ahagenewe ubuhinzi hatazongera kubakwa.
Ibyo kandi ngo ntibizabangamira abafite ubushobozi buke kubaka kuko izo site zitandukanye ugereranyije n’ubushobozi bw’umuturage, kandi imiturire ikaba yajyaga ikomwa mu nkokora n’ibikoresho bisabwa kubakisha.
Agira ati “Uyu munsi inkarakara ziremewe ariko zikubakwa n’uwo twabihereye uburenganzira bizorohera rero umuturage ushaka kubaka kuko inkarakara zitagoranye, gusa nk’utabasha kubaka ku Ruyenzi, ashobora kugurisha ikibanza cye gihenze akajya gutura hirya gato y’aho ubushobozi bwe bungana”.
Yongeraho ko ikigamijwe atari ukwirukana kavukire ahubwo hari nka kavukire utashobora kubaka ku Ruyenzi ariko agurishije nk’ikibanza yabona aho atura kandi agasagura ayo gukoresha ibindi”.
Asaba abaturage bose kubaka hakurikijwe icyo ubutaka bugenewe kugira ngo imikoreshereze yabwo ibe inoze.
Ibitekerezo ( 17 )
Ese kwegereza ibikorwa remezo abaturage ni inshingano z’umuturage cg ni inshingano za leta? Ngo kwishyura 250k kuri buri kibanza ngo aragura umuhanda, amazi, namashanyarazi? Ibyo biri munshingano za leta rwose @Kamonyi district mwongere mubitekerezeho neza hato mudateranya abaturage na leta cg mugatuma abaturage banga leta kubera mwe abayobozi b’inzego z’ibanze? Ibyo bikorwa remezo nubundi muvuga biva mu misoro abaturage baba batanze, rero niba umuturage agurishije akabanza cg agahaye umwana we ngo yubakemo murumva muba mutabangamiye umuturage? Think twice before implementation @Kamonyi district.
Ubuse,umuyobozi w’agategenyo w’akarere ka Kamonyi kombona yavuzeko bakoze urugendo shuri mukarere ka Kicukiro,ubu abaturage bo mukarere ka Kicukiro banganya ubushobozi bw’abaturage bo mukarere ka Kamonyi? Ayo mfrng 250k nimenshi ku kamonyi rwose.
Inama njyewe natanga ubuyobozi bwakarere nibwongere butangize icyo gitekrrezo neza tugitanjyeho ibitekerezo kuko ayo mafranga ni menshi Ahubwo Rra nize itera intebe aho
Kandi karasira niho avuka nyarukiraho ariko byo ayo mafranga ni menshi cyane.
Hakenewe gukora inyigo yumvikañyweho nimpande zombi kuko abaturage ntabwo tugomba kubabera abategetsi muribuka imbaraga leta yakoresheje muri mibilisation ya Mutuelle de sante kandi ariwe ifitiye akamaro
Ariko umuturire muri kamonyi bareba neza kuko biragoye bakorohereza abaturage.
ikibazo ni uko n’ibibazo tubaza nta bisubizo turi bubibonere kuzageza inkuru yibagiranye.
Birutwa no kwicecekera nkabihorera ariko ibyo ntibizakunda rwose.
Ese,Kamonyi barishyuza abaturage ibikorwaremezo bagenewe?
None se Ko abivuga gutya kandi adatanga igihe izo site zose zizaba zarangije gutunganywa?!
Ikindi ntibisobanutse ibyo kwishyura! None se uguze n’ugurishije bose bazajya bishyura 250k ku kibanza kimwe? Bivuze ko ubwo yaba abaye 500k
Ariya mafaranga ni menshi ese ugura n,ugurisha bazajya bafatanya mutation yo izajya nayo itangwaho amafaranga mudusubize
Abantu Ba kamonyi ndabazi nubwo bacecetse mubitege muzabyumva ahubwo ntabwo bizabura kajorite bijyana
Abantu Ba kamonyi ndabazi nubwo bacecetse mubitege muzabyumva ahubwo ntabwo bizabura kajorite bijyana
Sinibaza uburyo umuturage ajya kubaka ngo abanze yishyure 250,000 ngo mwateye Borne mwakoze fichet harya abakozi bakarere ntabwo muziko bahembwa imisoro yabaturage
Ibyo sibyo pe


text:
Umuhuzabikorwa wa gahunda mbonezamikurire y’abana bato NECDP, Dr Anita Asiimwe yabwiye urubyiruko ibintu rushobora gufashamo iyi yahunda kandi na bo bifasha, byatuma bazita ku mikurire y’ubwonko bw’abana babo mu gihe bazaba bashinze ingo.
Yabitangaje mu mpera z’icyumweru gishize, mu kiganiro yagiranye n’urubyiruko ruhagarariye abandi ruturutse mu gihugu hose, rugera ku 1500, abereka imikurire y’ubwonko bw’umwana kuva agize amezi atatu, abereka uko umwana aba akwiye kwitabwaho kuko ari bwo ubwonko bwe buba bukeneye gukura ku kigero cyo hejuru.
Yababwiye ko ikintu cya mbere ari uko uteganya kugira umwana agomba gusobanukirwa ko kugira umwana ari kimwe ariko hari n’inshingano yo kurera uwo mwana; akamwitaho mu minsi ye ya mbere 1000 kugira ngo izuzure ubwonko bwe buri ku kigero gikwiye.
Akomeza ku cya kabiri agira ati “Dufite inshingano yo gufatanya n’abandi; nk’urubyiruko rukorera ubushake muri hirya no hino kandi tumaze iminsi dufatanya, nanone mwafatanya n’abandi kugira ngo utaratwita wese cyangwa utaratera inda asobanukirwe ko uwo mwana bagiye kubyara bagomba kumwitaho uko bikwiye.
Kuko nta bwo ari ugupfa kubyara, ni ukubyara uwo tugiye kwitaho tukamumenya. Abamaze gutwita bagasobanukirwa ko umwana uri mu nda tutamwitayeho uko bikwiye na we ashobora kugwingira akiri mu nda. Abamaze gutwita bakamenya ko umwana uri mu nda ubwonko bwe bushobora kugwingira iyo umubyeyi atitaweho neza agitwite”.
Dr. Asiimwe yabasobanuriye ko iminsi 1000 ya mbere y’ubuzima bw’umwana ibara kuva ku munsi umubyeyi yasamye kugeza ku myaka ibiri.
Ati “Ibi impamvu tubisaba, ni uko iyo umwana ari mu nda hakabaho ikintu gituma umubyeyi we atamera neza, ubwonko bwe rimwe na rimwe bumwe burikanga bukabuza umwana gukura neza. Ni yo mpamvu atari imirire gusa hari n’ibindi bishobora gutuma umwana agwingira ari mu nda”.
Yakomeje abwira urubyiruko ko umwana wamaze kuvuka akurikiranwa uko bikwiye, akonka amezi 6 gusa nta kindi bamuha, akarindwa n’umwanda.
Ati “Ikindi, kugira ngo dushobore kugera ku bana bose bisaba ko hirya no hino tugira ingo mbonezamikurire y’abana bato, kugira ngo abana bashobore kurindwa gusigara inyuma y’inzu igihe ababyeyi bagiye mu nshingano bagasiga abana inyuma y’inzu.
Abo bana ni bo bagira ibyago byinshi kurusha abandi, bashobora guhohoterwa, kugirirwa nabi ariko biranumvikana ko uwo mwana aba atitaweho mu buryo bukwiye”.
Bamwe mu rubyiruko batanze ibitekerezo, bagaragaje ko harimo n’abo bamwe batarasobanukirwa neza icyo ingo mbonezamikurire ari cyo, mu kuzitandukanya n’amarerero y’ikitegererezo abamo n’amashuri y’inshuke ku bana barenze imyaka itatu.
Abandi bagaragarije umuhuzabikorwa Dr. Asiimwe ko bagerageje gushyiraho ingo mbonezamukirire aho batuye ariko babura ubushobozi bwo kugira icyo bagenera ababyeyi babitaho bityo basaba ubwunganizi ku rwego rubarenze ubushobozi.
Umutoni Rose wo mu karere ka Nyarugenge avuga ko hatekerezwa n’ukuntu abakozi bo mu rugo bakigishwa ibijyanye n’imirire iboneye y’umwana kuko ingo nyinshi zo mu migi zireresha abakozi bo mu rugo ari na bo baba bafite abana bato bakeneye kwitabwaho n’umuntu ubifitiye ubumenyi.
Ati “Twatekereza no kwigisha abakozi bo mu rugo bakaba bazi gutegura indyo yuzuye kuko ari bo birirwana abo bana.”
Muri gahunda y’igihugu y’iterambere, NST1, Minisiteri y’Ubuzima yateganyije ko mu 2024 abana 45% bari hagati y’imyaka 3 na 6 bakwiye kuba baranyuze mu burezi bw’inshuke, ibyo bigatuma Leta ikomeza gushora mu mikurire y’abana bato no gusobanurira ababyeyi icyo bimaze.


text:
Inyigisho y’Umunsi mukuru w’Ubutatu Butagatifu – Umwaka B, tariki ya 31 Gicurasi 2015
Inema y’Umwami wacu Yezu Kristu, urukundo rw’Imana Data n’ubusabane kuri Roho Mutagatifu bihorane namwe!
Kuri iki cyumweru gikurikira Pentekosti, hamwe na Kiliziya yose, turahanika ibisingizo byacu duhimbaza Imana mu Butatu Butagatifu. Ndifuza ko tuzirikana ku ngingo eshatu.
1. Imana ni yo iduhishurira iyobera ryayo
Umwana w’umuntu ni nde kugira ngo avuge Imana? Imana yonyine ni yo ishobora kwivuga. Imana kandi koko yarivuze. Yivuze mu gikorwa cy’irema; yivuga ko ari Rurema. Yivuze mu mateka y’ugucungura muntu; yivuga nk’Umucunguzi. Yibwiye umuryango wayo mu kiganiro yagiranye na Musa ku musozi wa Horebu, igihe igize iti “NDI UHORAHO” (Iyim 3, 14). Imana ni Uhoraho.
Imana yivuze ariko mu buryo bwuzuye muri Yezu Kristu Umwana wayo. Koko rero ni muri Jambo wigize umuntu Imana yahishuye ku buryo budasubirwaho iyobera ryayo na kamere yayo. Ni muri Yezu Kristu twamenyeye ko Imana ari imwe mu butatu butagatifu: Data, Mwana na Roho Mutagatifu.
Umunsi umwe umukateshisiti yabajije umwana uko yumva Ubutatu Butagatifu. Umwana ni ko kumusubiza ati “Wowe se ntacyo wiyumviramo? None se hari ukunda ngo yihugireho wenyine!” Uwo mwana yari yuzuye urumuri rwa Roho Mutagatifu. Koko Imana ni Butatu Butagatifu kubera ko ari Rukundo. “Imana ni urukundo” (1Yh 4, 16).
Ngiryo iyobera, ngiryo ibanga ry’Imana duhimbaza uyu munsi. Imana ni Butatu Butagatifu buhujwe n’urukundo n’umusabano bizira amakemwa.
2. Turi kumwe n’Ubutatu Butagatifu igihe cyose
Yezu ati “Nuko rero, nimugende mwigishe amahanga yose, mubabatize ku izina ry’Imana Data na Mwana na Roho Mutagatifu… Dore kandi ndi kumwe namwe iminsi yose, kugeza isi izashirira” (Mt 28, 19-20).
Iyobera ry’Ubutatu Butagatifu ntirituri kure; rituri hafi. Turi kumwe n’Ubutatu Butagatifu. Turi abana b’Ubutatu Butagatifu. Turagendana iminsi yose kugeza ku ishira ry’isi.
Mbere na mbere twaremwe mu Butatu Butagatifu. Mwibuke igihe Imana itangiye igikorwa cy’irema. Igitabo cy’Intangiriro kitubwira ko mu ntangiriro ry’iremwa ry’isi n’ijuru, igihe isi yari ikivangavange iriho ubusa, umwijima ubundikiye inyanja n’amazi, umwuka w’Imana wahuhiraga hejuru y’ayo mazi (Intg 1, 1-2). Uwo mwuka w’Imana ni Roho Mutagatifu. Imana igeze ku irema rya muntu ho yaragize iti “Noneho duhange Muntu mu ishusho ryacu, mu misusire yacu…” (Intg 1, 26). Twaremwe mu ishusho ry’Imana Ubutatu Butagatifu.
Muri Batisimu, twavutse bundi bushya mu Butatu Butagatifu igihe tubatijwe mu izina rya Data na Mwana na Roho Mutagatifu. Twahawe Roho Mutagatifu utuma dutera hejuru tuti “Abba! Data!” (Rm 8, 15). N’andi masakramentu yose tuyahabwa mu Butatu Butagatifu.
Igihe cyose dukora ku kimenyetso cy’umusaraba dutangira cyangwa dusoza isengesho ryacu, tuba twunze ubumwe n’Ubutatu Butagatifu. Igitambo cy’Ukarisitiya tugihimbaza mu nema y’Umwami wacu Yezu Kristu, mu rukundo rw’Imana Data no mu busabane n’ububasha bya Roho Mutagatifu.
Hari uburyo bwinshi rero budusabanya kandi butuma duhorana n’Ubutatu Butagatifu. Ndetse no mu gihe turangije urugendo rwacu hano ku isi, tugana Ubutatu Butagatifu kugira ngo twibanire ubuzira herezo.
3. Niduhe icyubahiro Ubutatu Butagatifu, nitube abahamwa b’Ubutatu Butagatifu
Tube abahamya b’Inkuru nziza twakiriye. Dukomere ku masezerano ya batisimu twahawe. Dukorane icyubahiro ikimenyetso cy’umusaraba. Dukunde Igitambo cy’Ukaristiya, cyo sengesho riduhuza ku buryo bw’umwihariko n’Ubutatu Butagatifu.
Tube abahamya b’ubumwe n’urukundo dukomora kandi twiga ku Butatu Butagatifu. Koko rero, Imana ni Butatu Butagatifu kuko ari urukundo. Data, Mwana na Roho Mutagatifu ni indatana. Ntibajya basobanya. Buri wese aharanira ikuzo ry’undi; agaharanira ko undi amenyekana.
Ubutatu Butagatifu butwigisha urukundo rudashaka ikuzo ry’umuntu ku giti cye, ahubwo urukundo ruhora rukereye kandi ruharanira ikuzo rya mugenzi wacu. Niyo mpamvu amacakubiri, imyiryane, urwango, intambara n’ibindi nk’ibyo ari ibyaha bikomeretsa Ubutatu Butagatifu.
Icyubahiro gikwiye n’ubuhamya busumbye ubundi dushobora kugirira Ubutatu Butagatifu ni ukuba intumwa z’urukundo hose, muri bose n’igihe cyose. Nk’uko Yohani Mutagatifu abitubwira: “Udakunda ntiyamenye Imana, kuko Imana ari urukundo” (1 Yh 4, 8).
Hubahwe Imana Data na Mwana na Roho Mutagatifu, nk’uko bisanzwe iteka; bubahwe n’ubu n’iteka ryose. Amina.
Mugire mwese Umunsi mwiza w’Ubutatu Butagatifu.
Padiri Balthazar NTIVUGURUZWA


text:
Reba Video
Baza Shangazi
URWENYA RW'IGITUBA-KIBWA NA MAKOBWA BAFASHE NYINA NA SE BATERA URUBARIRO
Abana Kibwa na Makobwa baryamanaga n'ababyeyi, nijoro rurambikana Kibwa wararaga imbere baramubyiga arahanuka, Makobwa uryamye inyuma arisinziriza, baterura Kibwa bamusubiza mu kiryamo, amaze kugona barongera Makobwa ahamagara Kibwa ati "Kibwa we: fata ukomeze bza bindi bzonzeye! ababyeyi bakubitwa n'inkuba! umugabo agwa agacuho;mu kandi kanya Makobwa ati "mama ko wanihaga utaka Papa yagukubitaga!"
Subscribe to: Post Comments (Atom)


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ntimukirengagize iby ‘ubwenge bukennye
Neretswe yuko mu gihe ababyeyi bubaha Imana bacyaha abana babo, bakwiriye kwiga imico n’ingeso byabo, kandi bagashakashaka kumenya ibyo bifuza. Ababyeyi bamwe bamenya neza cyane ibyo abana babo bifuza byerekeye iby’imibereho yo mu isi; igihe barwaye babarwaza neza kandi babikiranutsemo, maze bagatekereza yuko inshingano yabo irangiye. Aha barafudika. Niho umurimo wabo uba ugitangira. Iby’ubwenge bukennye bikwiriye kwitabwaho. Bigomba ubuhanga kugira ngo ukoreshe imiti ikwiriye gukiza umutima wakomeretse.IZI2 121.1
Abana bafite ibigeragezo bikomeye byo kwihanirwa, bibabaza byo mu mico yabo nk’uko biba no ku bakuze. Ababyeyi nabo ntabwo bahwanye mu bihe byose. Akenshi bahora bashobewe. Bakora bahuzagurika kandi bashidikanya. Satani arabarwanya, maze bakumvira ibishuko bye. Bavugana ubukana, mu buryo burakaza abana babo, maze rimwe na rimwe bakaba abanyamwaga n’abinuba. Abo bana nabo bakagira uwo mutima, ababyeyi batiteguye kubafasha, kuko ari bo ntandaro y’ako kaga. Rimwe na rimwe ibintu byose bisa n’aho bigenda nabi. Habaho kwinuba impande zose, maze bose bakagira igihe kiruhanya kibabaje. Ababyeyi baherereza umugayo ku bana babo bakabatekereza ko ari abanyagasuzuguro cyane n’ibigande, ko ari abana babi cyane mu isi, kandi ari bo ubwabo bateye uwo muvurungano.IZI2 121.2
Ababyeyi bamwe babyukisha impagarara nyinshi kunanirwa kwitegeka kwabo. Mu kigwi cyo kubwirana abana ineza ngo bakore iki cyangwa kiriya, babategekesha ijwi ribakangara, maze muri icyo gihe mu minwa yabo hakavamo gucyaha no gukangara kandi abana batari babikwiriye. Babyeyi mwe, iyo ngeso mugirira abana banyu yonona umunezero n’ishyaka ryo gukora ibyiza bari bafite. Bakora ibyo mubategetse, bidatewe n’urukundo, ahubwo bitewe n’uko batahangara gukora ibinyuranye na byo. Umutima wabo utabirimo. Biba umurimo uruhije mu kigwi cyo kunezeza, maze akenshi ibyo bikabatera kwibagirwa ibyo mubategetse, bikabongerera uburakari, bigatuma abana barushaho kuba babi cyane, Amafuti yabo akomeza kugenzurwa, ingeso zabo mbi zikamshaho kubagaragarira, kugeza ubwo bacogora, ntibabe baeyita ku kuba beza cyangwa kutaba bo.IZI2 121.3
Abana bawe ntibakabone wije mu maso. Niba baguye mu gishuko, maze hanyuma bakabimenya bakihana ikibi bakoze, ubababarire nk’uko wiringiye kubabarirwa na so wo mu ijuru. Ubigishanye ineza, maze ubabohere ku mutima wawe. Iki ni gihe cy’akaga ku bana. Ibishuko bizabazenguruka impande zose kugira ngo bibakwambure, nyamara ukwiriye kubirwanya. Jya ubigisha kukugira ibyiringiro byabo, Jya ureka bakongorere mu matwi ibibababaza n’ibibanezeza. Nubakomeza muri ibyo, uzabakiza imitego myinshi Satani yaringanirije ibirenge byabo bitaramenya iyo byerekeza. Ntugakomerere abana bawe ngo wibagirwe ko nawe wari umwana, kandi ngo wibagirwe yuko ari abana. Ntukabategeho ko baba intungane cyangwa ngo ugerageze kubagira abagabo n’abagore mu mwanya muto mu byo bakora. Nugenza utyo, uzakinga urugi rw’inzira y’ibyo wari kubakorera, maze ubayobore ahari ibishuko bibagirira nabi. maze abandi bahumane ubwenge bwabo bukiri buto utarakanguka ngo ubakize akaga. 23 IT 384-387;IZI2 122.1


text:
Ingoma ya Kagame na FPR yamaze kurenga igaruriro n’ihaniro. Kubera ko itagishoboye kwikosora, Abanyarwanda batabarika bakomeje gutanga ibitekerezo byinshi kandi byiza kugironga ibe yasimburwa n’indi ibereye abenegihugu. Ubishidikanya azatege amatwi ibiganiro (conférences) bitangirwa hirya no hino ku isi, atege amatwi ibivugirwa ku maradiyo yashinzwe n’Abanyarwanda baba mu mahanga, asome ibyandikwa ku mbuga zihurirwaho n’abantu benshi (nkoranyambaga, réseaux sociaux), atere akajisho ku mbuga (sites) z’amazu atangaza ibitabo (maisons d’éditions) nka L’Harmattan, Le Scribe, Sources du Nil n’ayandi. Kuko ntawashobora gusoma ibitabo byose basohora, ariko nibura uwaba ashidikanya azasome bike muri byo cyangwa incamake (résumé, recension) y’ibikubiye muri buri gitabo.
Muri uko gushakisha uburyo ingoma ya Kagame na FPR yasimburwa n’indi ibereye u Rwanda, Abanyarwanda, benshi baritanze kandi bakomeje kwitanga batitangiriye itama. Bamwe babikora ku giti cyabo, abandi bibumbiye mu mashyirahamwe n’amashyaka aharanira ko Abanyarwanda bakira ingoma ya Kagame, bakabasha guhumeka ituze, kwishyira no kwizana mu Rwanda rwababyaye. Burya kandi mu kinyarwanda ngo “n’uhigimye aba avuze”. Ndetse n’ucecetse aba avuze kuko, nk’uko umusizi yabivuze, “Guceceka si ubucucu, ni ugucengerwa n’ibyo uzi ugacira mu nda ugatuza”. Ni mu gihe kandi koko “kubabara si uguhora uganya”. Abo Banyarwanda bashirira mu nda, abo bose basa n’abacecetse kandi bashira, uwabaha urwaho ngo urebe icyo bakorera ingoma ya Kagame na FPR!
Ko izo ngufu zose zihari, harabura iki kugirango zigere ku ntego ziyemeje yo gusimbuza ingoma ya Kagame indi ikwiye u Rwanda n’Abanyarwanda ?
Mbere yo gusubiza iki kibazo, tubanze tuzirikane ko ubwabyo kuba izo ngufu ziriho ari intambwe ikomeye. Hari igihe zitariho. Intambwe yihutirwa Yagombye guterWa ubungubu ni ukwishyira hamwe. “Abishyize hamwe ntakibananira, Umunani ujya inama uruta ijana rirasana”. Ingorane zibangamiye ubwo bumwe ni izihe ? Ni nyinshi, ariko reka muri iyi nyandiko no mu zindi zizakurikiraho tuvuge iz’ingenzi kandi tuziganireho : 1. Kurwanira imyanya 2. Gupingana no kutoroherana 3. Kwishishanya bishingiye ku moko no ku turere : Hutu-Tusi, Kiga-Nduga.
1. Kurwanira imyanya
Buri wese yumva ari WE ukwiye kuba umukuru w’igihugu, abandi bakamuyoboka. Ibi rero ni ukwikunda birenze urugero, ntabwo ari ugukunda u Rwanda. Iyo abarwanya ingoma ya Kagame bapfa imyanya batanafite, ababyungukiramo ni Kagame ubwe na FPR ye kuko bituma baramba ku ngoma, naho Abanyarwanda bakaramba ku ngoyi bashyizweho n’ibinywamaraso bya FPR nyine. Kugirango umuntu agirire akamaro igihugu cyamubyaye, si ngombwa rwose ko aba umukuru wacyo. N’umukuru w’igihugu kandi agira abajyanama, akagira n’abafasha bamuhagarariye mu nzego zose z’ubuyobozi bw’igihugu ndetse no mu mahanga. Usibye no kuba mu nzego z’ubutegetsi, n’umuturage wikorera ku giti cye, yaba umuhinzi-mworozi, umunyamwuga cyangwa umucuruzi ashobora kugirira igihugu akamaro, bitagombeye ko aba umukuru wacyo. Igihe kirageze ngo abarwanya ingoma mbi ya Kagame na FPR bumve ko ikigamijwe atari inyungu zaburi wese ku giti cye rukumbi, ko ahubwo icy’ibanze ari icyavana Abanyarwanda ku ngoyi bariho.
2. Gupingana no kutoroherana
Politiki ntikorwa n’Abamalayika, ikorwa n’abantu. Kugirango uzabone umuntu w’intungane utagira akantu na gato ajorwaho ni ibintu bidashoboka. Kwanga gukorana n’umuntu ngo kuberako mbere ya 94 yakoraga akazi katari mu rwego rwo hejuru cyane ni ukwibeshya. Niba se ubu afite ifaranga, kandi amafaranga akaba ari ngombwa mu rugamba turiho, ntimwakorana koko ? Niba se undi yarigeze kwibeshya, ariko akaba nta mutima mubi yari afite (il était de bonne foi), kuki mutakomeza gutahiriza umugozi umwe ? Wakwanga gukorana n’umuntu muhuje umugambi, aho ngo ni uko akiri muto ? Muri politiki hagomba buri gihe amatwara mashya kandi ngo “ntiribara umukuru nk’umuto waribonye” (Aux âmes bien nées, la valeur n’attend point le nombre des années) : Lumumba, Rwagasore, Kayibanda, Kennedy n’abandi benshi bari bakiri bato igihe bitangiraga ibihugu byabo kandi bakagira icyo babigezaho. Ubona abarwanashyaka bacu bapfe impano buri wese afite ? Ahubwo nibashyire hamwe izo mpano, maze barebe ngo gushyira hamwe kwabo biratuma barushaho kugira ingufu.
3. Kwishishanya bishingiye ku moko no ku turere : Hutu-Tusi, Kiga-Nduga.
“Nta murozi ubura umukarabya”, hari Abanyarwanda batsimbaraye ku ngoma ya Kagame na FPR ku mpamvu zabo bwite zinyuranye. Baba Abahutu, Abatutsi cyangwa Abatwa, bagombye kuba menge bagakora uko bashoboye kugirango ibintu bihinduke ku neza, aho kugirango bizahinduke ku nabi. Mu myaka 32 ingoma ya Mobutu yamaze muri Congo (Zaȉre) ntiyakamiye bake. Ariko ubu bigomba kuba bibatera ipfunwe, ndetse bakanicuza. Mu myaka 42 ingoma ya Kadafi yamaze muri Libiya, ntiyakamiye bake. Ubu bose baragira bati : “Intamenya irakanyagwa, iyo turya duke ngo twoze akarenge”. Niba rero abatsimbaraye ku ngoma ya Kagame badashaka kwifatanya ku mugaragaro n’abayirwanya, nibura nibayigire inama mu ibanga, yisame itarasandara, naho ubundi bazabura byose kandi bashoboraga kugira icyo baramura. Mu by’ukuri ingoma ya Kagame na FPR imereye nabi Abanyarwanda bose. Niyo mpamvu mu batavuga rumwe nayo harimo Abahutu, Abatwa n’Abatutsi.
Hari impamvu zishingiye ku muco no ku mateka zituma kugeza n’ubu Abahutu n’Abatutsi bishishanya, ntibabashe gukorana neza. Mu mateka y’isi, igihe cyose hari ubwoko bwibwiye ko buruta ubundi, ubwo bwoko bwakoze amahano n’amarorerwa. Ibyo bikerekana ko muri buri bwoko haba ababi n’abeza. Abeza bashyira mu gaciro kandi bakareba kure nibagire ubutwari bwo kurenga ibyo bapfa n’abandi, bite kubyo bapfana. Nibareke ibibatanya, bite ku bibahuza, bityo babere n’abandi urugero.
Mu Rwanda ariko hari undi mwihariko w’uko n’Abahutu ubwabo bibyaramo amacakubiri bakurikije uturere bavukamo. Amakimbirane azwi kurusha ayandi akaba ari ay’Abakiga n’Abanyanduga. Tuzabikomerezaho mu nyandiko itaha.
BIRACYAZA……
Jean de Dieu Musemakweli
Source: Leprophete.fr


text:
Padiri Dr Fabien Hagenimana afite indirimbo zamamaye bamwe batazi ko ari we wazihimbye
Umunezero ndetse n’umubabaro ni byo byatumaga Padiri Dr Fabien Hagenimana wahoze ari umuyobozi w’ishuri rikuru rya Ines Ruhengeri ahimba indirimbo zisingiza Imana.
Yabitangaje mu kiganiro ‘Nyiringanzo’ aherutse kugirana n’umunyamakuru wa KT Radio, avuga ko guhanga indirimbo akenshi yabiterwaga n’ibihe yabaga arimo.
Ati “Indirimbo za mbere nazihanze ndi umunyeshuri mu Iseminari nto ndetse niga no muri Seminari nkuru, ariko nyuma ndi umufaratiri nahanze n’izindi, n’igihe nari Padiri, mbega urebye ibyiciro by’ubuzima bwanjye bwose nahangaga indirimbo.”
Padiri avuga ko indirimbo za mbere akiri muto ndetse akiri mu mashuri yisumbuye inyinshi yazihangaga ari mu byishimo ariko nyuma hari zimwe yahanze ari mu buzima butari bwiza bw’ubuhungiro.
Indirimbo nyinshi Padiri Hagenimana yahimbye ni iza Kiliziya Gatolika zikaba ziririmbwa mu misa ariko bamwe mu bakirisitu bakaba batazi uwazihimbye gusa amakorari amwe n’amwe yo arabizi ko ari we nyirazo.
Padiri Hagenimana avuga ko indirimbo yahanze muri Kiliziya atazi umubare wazo kuko ari nyinshi, ikindi avuga ko nta ndirimbo imwanditseho kuko yazihimbiraga ku manota ubundi akaziha amakorari akaziririmba.
Ati “Ntabwo nazizirikaho, nazihimbye ngo zifashe abakirisitu gusenga no kwegera Imana kuko ni umusaruro Imana yampereye ubuntu”.
Imwe mu ndirimbo yahimbye harimo iyitwa ‘Ni wowe Rutare rwanjye Mana yanjye’. Yayihimbye mu 1995 ubwo yari mu gihugu cya Congo imutanga kugaruka mu Rwanda izanywe n’abantu, abari mu Rwanda batangira kuyiririmba bazi ko itagira nyirayo.
Ati “Iyi ndirimbo ‘Ni wowe Rutare rwanjye’ nayihimbye ndi mu buhungiro mu gihugu cya Congo ndi mu majye, ndetse n’iyitwa ‘Roho w’Imana ngwino’ ”.
Izindi ndirimbo yahimbye harimo iyitwa ‘Muze mwese dushimire Imana yaduhanze ikaduha kuba abana bayo’ mu mwaka wa 1987.
Yahimbye n’indirimbo za Bikiramariya harimo iyitwa ‘Dore inyanjye yera De, dore ikirezi kiboneye umubyeyi usumba abandi Mariya nyina wa Jambo’ n’indi ndirimbo ye ivuga ngo ‘Isi yose irakurata Mariya wabyaye umwami’.
Padiri amaze guhanga indirimbo nyinshi cyane ariko kuko atagiye azandika cyangwa ngo azikorere umuzingo (Album) ntabwo ahita akubwira umubare wazo uretse kuvuga ko ari nyinshi.
Mu zo yaririmbye iyamamaye cyane yitwa ‘Ni wowe rutare rwanjye’ izwi cyane muri Kiliziya Gatolika n’indi yitwa ‘Isi yose irakurata’ n’izindi nyinshi.
Iyitwa ‘Dore Inyange yera de’ yayikoze yiga mu mwaka wa mbere i Rutongo.
Uyu mupadiri abarirwa mu ba mbere bakoze ibihangano byinshi byifashishwa muri liturujiya ndetse indirimbo ze zifasha benshi mu kwiyegereza Imana.
Yavuze ko yatangiye kwihugura mu by’umuziki mu 1980 gusa byabaye akarusho ageze mu Iseminari Nto ya Rwesero aho yagizwe umuyobozi w’umuziki ari nabwo yatangiye guhimba indirimbo zirimo izakunzwe muri iki gihe.
Yageze mu mwaka wa kabiri bamushinga kuyobora abandi mu bya muzika no mu wa kane bamugira umuyobozi w’indirimbo mu kigo, ubwo atangira no guhimba indirimbo ze.
Ati “Nyuma mu 1986 nibwo nakoze akaririmbo kitwa ‘Alleluya’, iyo n’ubu turacyayiririmba.”
Mu buhanzi bwe, Padiri Dr Fabien Hagenimana yagiye yifashisha kenshi igitabo cy’umuhanga Gamariyeri Mbonimana mu gushakisha injyana nshya z’indirimbo ze. Ni nabwo buryo yakozemo iyitwa ‘Ni wowe rutare rwanjye’ indirimbo afata nkitazava ku gihe kuko abakirisitu na Korari ziyifatanya kuyiririmba.
Ubumenyi afite mu muziki abusangiza abakibyinjiramo binyuze mu masomo atanga ndetse kugeza n’ubu aracyahimba bitewe n’ibyo inganzo imuyoboramo anashingiye ku biba bikenewe muri liturujiya.
Padiri Hagenimana avuga ko azi kuvuga indimi zirimo Igifaransa, Icyongereza, Igiswahili n’Ikilatini. Azi Ikidage ndetse n’Igitaliyani, akamenya n’Icicewa, n’Ikiyanja n’Igitumbu byo mu bihugu bya Malawi na Zambiya.
Ururimi rwo muri Zambiya yaruhimbyemo indirimbo yitwa Funa Funa ni iyawe, mu Kinyarwanda bivuze Nimushakashake uhoraho igihe akiri bugufi.
Nta ndirimbo y’urukundo cyangwa ivuga ku buzima busanzwe Padiri Hagenimana yigeze ahimba uretse izo gusingiza Imana gusa.
Ubu Padiri Hagenimana akorera ubutumwa muri Paruwasi ya Ruhondo, Urugo rw’umwiherero ku birebana n’ibya Roho, ndetse n’ubujyanama burebana n’ubuzima bwa Roho.
Ibitekerezo ( 5 )
Uyu mupadiri ndamwemeye nanjye uwampuza nawe njyewe nsengera muri ADEPER ,ariko nkunda amasengesho ya kiliziya gatolika ,rero izi ndirimbo "niwowe rutare rwanjye ,dore inyanjye yera n’izindi " njyewe nzikunda cyane ,gusa nyagasani yezu ajye amwongerera ubumenyi n’ubuhanga byo mu kuririmba no guhanga !!
Ni umuhanga pe! Imana imwongere ubumenyi!
Ni byiza cyane......
Nibyiza ko abantu nkuyu bajya bemenyekana kuko baba bari mubahanga Kuriya ifite bafite ubwenge numuhamagaro bidasanzwe Padri Fabien abantu batabarika bakoresha indirimbo ze aliko batazi umuhanga wazihimbye kandi zigira uruhare rukomeye mwiyoboka mana ukurikije undimi avuga byagorana kubona undi muhanga nkawe Padri imana iguhe umugisha kandi izaguhembere ibikorwa byawe
Très intelligent...izi ndirimbo nizo ziririmbwa burimunsi mumisa ....burya kwicecekera nibyiza .iyo ibintu byiza nkibi bivuzwe wumvamo kwicisha hugufi n.ubwenge bwinshi


text:
Uruganda rukora beto
Ibicuruzwa birambuye
Ibibazo
Ibicuruzwa
Ibiranga
1.Iteraniro ryoroshye no gusenya, kugenda cyane kwinzibacyuho, byoroshye kandi byihuse, kandi neza nibikorwa byakazi.
2.Imiterere yoroheje kandi yumvikana, igishushanyo mbonera;
3.Ibikorwa birasobanutse kandi imikorere irahagaze.
4.Kutagira akazi k'ubutaka, umusaruro mwinshi;
5.Imashanyarazi na sisitemu ya gazi ifite ibikoresho byo mu rwego rwo hejuru kandi byizewe.
Uruganda ruvanze na beto igendanwa ni ibikoresho byibyara umusaruro uhuza ububiko bwibikoresho, gupima, gutwara, kuvanga, gupakurura no kugenzura byikora sisitemu yo kuvanga beto hamwe na romoruki;
Uruganda ruvanga beto igendanwa ni kimwe nuburyo bwose bwo gukora, uburyo bwo gukora no gufata neza uruganda ruvanze rwa beto rwikora;Mugihe kimwe, ifite ibiranga bidasanzwe byimikorere yoroheje, gusenya byihuse kandi byoroshye no guteranya, hamwe no gucunga neza ububiko;
niyo mashini nziza cyane yo kubaka mobile ya gari ya moshi rusange, ibiraro, ibyambu, amashanyarazi nindi mishinga.
Ibisobanuro


text:
Isepfu ni ibintu bikunze kuba kuri buri wese hatitawe ku cyo ari cyo, abahanga bakaba bavuga ko ahanini biba bitewe n’imihindagurikire y’umubiri w’umuntu aho igice cyitwa diaphragm giherreye ahagana mu ijosi gisa n’icyifunze umwuka ntubashe guca mu bihaha neza.
Birangwa no kuba igicamakoma (diaphragm) cyikanya inshuro zikurikiranye kandi utabasha kugenzura no guhagarika. Ubusanzwe igicamakoma nicyo kiyobora uko duhumeka, iyo cyikanye umwuka winjira mu bihaha naho cyakiyoroshya umwuka ugasohoka mu bihaha.
Twibutse ko umwuka winjira mu bihaha ari oxygene naho usohokamo ukaba gaz carbonique.
Iyo rero uko kwikanya no kwiyoroshya bikozwe mu buryo budasanzwe bitera gusepfura. Akantu kose ubusanzwe gatuma igicamakoma cyikanya gatuma inzira ihuza umuhogo n’igihogohogo yifunga ku buryo butunguranye kandi bwihuse. Ibyo bitera gusohoka kw’ijwi ridasanzwe ari ryo jwi twumva iyo dusepfuye.
Gusepfura biterwa n’iki?
Gusepfura biterwa n’impamvu nyinshi zinyuranye ndetse hari n’igihe ushobora gusepfura byizanye.
Zimwe mu mpamvu zinyuranye zitera gusepfura harimo:
•Kurya ibiryo byinshi
•Kurya ibirimo ibirungo byinshi cyane cyane birimo urusenda n’ibindi biryana cyangwa byokera
•Kunywa inzoga
•Kunywa ibintu birimo CO2 nka za soda zinyuranye (Fanta, Coca cola, Sprite, …)
•Kurya ibishyushye cyane cyangwa ibikonje cyane
•Impinduka zitunguranye z’ubushyuhe mu kirere
•Kumira umwuka mu gihe uriguhekenya shikereti
•Kunywa itabi
•Kuva mu kinya nyuma yo kubagwa
•Kuba hari imiti ukoresha cyane cyane ivura indwara zo mu mutwe
•Kwikanga no kugira stress
•Kumira umwuka mwinshi, nko mu gihe uri kunywa
•Kuba hari akavungukira k’ibiryo kayobeye mu nzira y’umwuka
Gusa kugira isepfu imara igihe kinini bishobora guterwa n’izindi mpamvu zinyuranye zituma hari impinduka iba ku mikorere y’igicamakoma.
Muri zo nanone twavuga:
•Uburyaryate mu gutwi, bushobora guterwa n’ikintu cyaguyemo
•Uburyaryate mu muhogo
•Kurwara umwingo
•Ikirungurira no kuba urwaye igifu
•Ikibyimba mu mihogo cyangwa kanseri yo mu muhogo
Izindi mpamvu twazishyira mu itsinda ry’igihe urwungano rw’imyakura rudakora neza. Urwo rwungano rugizwe n’ubwonko n’uturandaryi dushamikiye ku rutirigongo.
Ibi nabyo bitera isepfu ihoraho.
•Stroke ariyo iterwa nuko umutsi ujyana amaraso mu bwonko waturitse cyangwa wifunze
•Kwangirika k’uturandaryi ku buryo bwa karande
•Ibibyimba na kanseri
•Mugiga
•Gukomereka mu mutwe cyangwa ku bwonko
•Kugira ibizi byinshi mu bwonko
•Ubwandu bufata ubwonko
Ni bande bafite ibyago byinshi byo kurwara isepfu?
Muri rusange isepfu ntawe utayirwara, mu myaka yose, ibitsina byombi. Ubushakashatsi bugaragaza ko n’umwana ukiri mu nda ashobora gusepfura.
Gusa hari bimwe byongera ibyago byo kuba warwara isepfu.
•Kuba uri umugabo (igitsina gabo)
•Ugira byinshi biguhangayikisha haba kugira ubwigunge, kwiheba no kumva udatuje cyane.
•Kuba waratewe ikinya rusange (umubiri wose, kimwe kigusinziriza)
•Niba warabazwe, cyane cyane ku nda
Ni gute isepfu wayivura?
Akenshi isepfu iraza ikanijyana. Gusa hari igihe iza ikamara umwanya munini ndetse uyirwaye akabangamirwa. Niba isepfu yawe imaze iminsi igera cyangwa irenga ibiri ni byiza kugana ivuriro rikuri hafi, bakareba ikiri kubitera kikaba ari cyo kivurwa.
Gusa hari uburyo bunyuranye bwo kuvura isepfu wakorera mu rugo, nawe ubwawe ukayivura. Nubwo ari bwinshi, ugerageza buri buryo kugeza uhuye n’ubukuvura neza.
1.Gerageza guhumekera mu kintu gifunze nk’ishashi cyangwa emballage
2.Rya akayiko k’isukari
3.Funga umwuka byibuze igihe kinini ushobora
4.Nywa ikirahure cy’amazi akonje
5.Fata ku isonga y’ururimi urukurure, wasamye
6.Injiza ikiyiko mu muhogo, ufashe aho urisha, noneho ugikoze ku kamironko (ya nyama iri hejuru mu muhogo)
7.Icara usutamye amavi agera mu gatuza, ugume gutyo kugeza ukize
8.Gerageza guhumeka buhoro, witsa gacye
9.Sohora umwuka cyane kandi mwinshi uwusunika n’ingufu
Iyo ibi byose bitagize icyo bitanga, ukamara iminsi 2 ugisepfura, ni byiza kujya kwa muganga.
Ni gute wakwirinda isepfu?
Nubwo nta buryo bwihariye wakoresha wirinda isepfu, ariko mu gihe ukunze kurwara isepfu kenshi gerageza kugabanya ibiyongera. Muri byo twavuga:
•Gerageza kutarya cyane
•Gabanya ibyo kunywa birimo CO2 ni ukuvuga za fanta, energy drinks, za Malti, n’ibindi bidasembuye birimo CO2.
•Reka inzoga cyangwa uzigabanye
•Irinde ihinduka ry’ikirere ridasanzwe, nihakonja uhite wifubika, nihashyuha wambare ibiguha akayaga
•Gerageza kwirinda stress no guhangayika cyane. Ibyo ubasha kwirengagiza ubyirengagize, ibyo utabonera umwanzuro ntubyibazeho.
Source: https://umutihealth.com/, www.inyarwanda.com
[email protected]


text:
Amasomo matagatifu yo ku wa 20 Ukuboza 2016
Amasomo: Iz 7, 10- 14; Lk 1,26-38
Bavandimwe muri Kristu nidukomeze kurangwa n’ibyishimo byo gutegereza ivuka ry’Umukiza wacu Yezu Kristu, ivuka ryatubereye ikimenyetso gikomeye cyuko dukunzwe n’Imana ikaba itwitayeho. Amasomo turi kuzirikana muri icyi cyumweru agaruka cyane ku masezerano Imana yagiye igirira abantu bayo kandi ikayuzuza akaba ari amasezerano y’umukiro n’ibyishimo bishingiye ku iyuzuzwa ryayo.
-Ni Nyagasani ubwe uzatwihera ikimenyetso:
Mu mibanire yacu n’abandi hari ubwo dukenera ibimenyetso ngo twemereko umuntu adukunda, ko ari umunyakuri,ko ari umugabo nya mugabo ukwiye kwizerwa. Umwami Akazi wari wagirijwe n’abami mu ntambara yahawe ikimenyetso n’Imana ubwayo cy’umwana w’umuhungu wari ugiye kuzavuka, uwo mwami Hezekiya ngo na mbere yuko azaca akenge ibihugu birwanya umuryango w’Imana bizaba bitakiriho. Ibimenyetso Nyagasani atanga biba buri gihe ari ibimenyetso bikomeye kandi bikwiye kwizerwa. Ku batari impumyi bituma ukwemera kwabo kurushaho gukomera.
Twe abakristu twahawe ikimenyetso gikomeye muri Yezu Kristu wabyawe n’umubyeyi w’isugi Bikira Mariya.Iyo tugeze mu minsi nk’iyi yo gutegereza ivuka ry’umucunguzi mu kizere cyinshi ko ibyo dusonzeye bigiye gusohora dutangarira cyane urwo rukundo rw’Imana y’intungane itihunza abantu kubera ubuhemu bwabo ahubwo ikabasanga ngo ibakize. Nta kimenyetso cy’urukundo rw’Imana kizaruta icy‘ukwigira umuntu kwa Jambo maze wa mugani w’ikinyarwanda uvuga ngo: ‘‘Amaboko atareshya ntaramukanya’’ Yezu akatwerekako ahari urukundo rukomeye nk’urwe byose bishoboka maze Imana ikigira umuntu ikabana n’abantu.
-Azaba umuntu ukomeye kandi bazamwita mwene Nyirijuru:
Imyiteguro ya Noheli ntikwiye kuba ijenjetse. Mu mibanire yacu n’abandi dusurwa na benshi bari mu byiciro bitandukanye kandi buri wese duhamagarirwa kumwakira no kumuha icyubahiro kimukwiye. Amwe mu magambo akomeye Umumalayika Gaburiyeli yabwiye Mariya harimo kumwibutsa uko Yezu wari ugiye kuvuka azaba ameze: ‘‘Azaba umuntu ukomeye kandi bazamwita mwene Nyirijuru’’(Lk1,32).
Mu myiteguro dukora ya Noheli tumenyeko uje atugana asumba bose na byose, ni umuntu ukomeye kandi ni mwene Nyirijuru,ni umutegetsi iteka kandi koko ingoma ye ntizashira. Muri we tubonamo ikimenyetso cy’ubutoneshwe bwa muntu kuko rwose tutari dukwiye kubana n’Imana mu bukuru,ubwiza n’ubutungane bwayo mu gihe turi abantu b’ababanyantege nke batishoboye.
-Twemere icyo Imana idushakaho nka Bikira Mariya umubyeyi wacu:
Bikira Mariya amaze kubwirwa amagambo akomeye na malayika, yabaye nk’uwikanga dore ko kwitwa umutoni w’Imana no kubwirwa ko Nyagasani bari kumwe atari ya magambo Bikira Mariya yari yarigeze kumva mu buzima bwe. Nyamara nubwo yari amenyeshejwe icyo Imana imwifuzaho kitanumvikanaga neza mu bwenge bwa muntu, Bikira Mariya yaremeye by’ukuri maze uwari utorewe kuba Nyina w’umutegetsi usumba abandi bose yibuka ko ari umuja w’Imana, yemera ko Imana imukoresha ibyo yagennye.
Mu buzima bwacu hari aho twumva ubutumwa duhawe bukomeye yewe ikiruta ari ukubuhakana. Nyamara igihe tudashidikanya ko ari ugukorera Imana tuge tureba urugero rwiza rwa Bikira Mariya umubyeyi wacu maze natwe mu bwiyoroshye bwinshi twemere ko ugushako kwa Nyagasani kwakorwa.1
Bikira Mariya we wamenye kwakira neza Umucunguzi kandi akamushyikiriza isi yacu, nadutoze natwe kwitegura neza uyu munsi w’agatangaza wa Noheli. Ntituzawuhimbaze ku buryo bw’imihango itagira icyo idusigira ahubwo tuzatinde cyane ku kimenyetso kiruta ibindi cy’urukundo Imana yadukunze bikaba byaragaragariye bidasubirwaho muri Yezu Kristu wigize umuntu ngo abane natwe.
‘‘Arakabaho uje atugana yoherejwe n’Uhoraho! Arakabaho Nyagasani Imana yacu ituzaniye umucyo n’umukiro’’.
Dukomeze twitegure neza Noheli.
Padiri Fraterne NAHIMANA


text:
Kwizera ni ukumenya rwose ibyiringirwa udashidikanya ko bitazaba, kandi ni ko kuduhamiriza ibyo tutareba ko ari iby’ukuri. Icyatumye aba kera bahamywa neza, ni uko bari bagufite. (Abaheburayo 11:1-2).
Kwizera ni iki? Kwizera ni ukumenya rwose ibyiringirwa udashidikanya ko bitazaba. Ni uburyo bwo kwibikaho icyizere ukumva ko ibyo bintu bizashoboka. Kwizera ni ukwemera ukuri kose ku byo utabona. Niba abantu ba kera baremewe n’Imana, ni ukubera ko bari bafite uko kwizera.
Muri 2007, twari dutuye ahitwa Troyes. Jye na Christophe twari twarafashe icyemezo cyo kumara iminsi ibiri i Paris hamwe n’abakobwa bacu batatu bafite imyaka 11, 8 na 4. Amatora ya perezida yendaga kuba kandi umuhererezi wacu Héloïse, yari ashishikajwe no kwiyamamaza n’amatora. Akimara kumva ko tugiye i Paris, yaradutangaje uburyo yari afite kwizera gukomeye ati: "Kuva tugiye i Paris, ngiye kubonana na Perezida wa Repubulika!" Jye na se twamusobanuriye ko, icya mbere, Paris ari umujyi munini cyane, icya kabiri, ntushobora kwegera perezida nk’uriya. Ntabwo twifuzaga ko yacika intege! Ariko ntiyacitse intege. Yasabye Uwiteka ngo amufashe azabashe kumubona byanze bikunze.
Igihe twarimo tunyura hagati ya Paris, twabonye imodoka ifite ibirahure by’umukara ufite. Nicolas Sarkozy yari arimo. Yahagaritse imodoka ye, amanuka mu muhanda aje kudusuhuza twese duhana ibiganza, atibagiwe na Heloise! "Noneho navuga iki? Uwo munsi Imana yatuganiriye ku bwo kwizera koroshye k’umukobwa wacu kandi twize isomo ryiza!
"Hatabayeho kwizera ntibishoboka gushimisha Imana" (Abaheburayo 11: 6). Niba utizera Imana, wababaje umutima wayo kandi wiyambuye imigisha yayo. Ni nkaho uba ubwiye Imana uti "Oya, urakoze. Sintekereza ko ubishoboye. Ntabwo ubishoboye. Sinshaka icyo umpa."
Uwiteka yubaha kwizera kw’aboroheje. Atari ukwizera ikintu icyo ari cyo cyose cyangwa umuntu uwo ari we wese. Kwizera amasezerano ye. Kwizerera mu Ijambo ryayo. Ni yo mpamvu ari ngombwa gusoma Bibiliya, kuyiga, kuyitekerezaho. Imana ivugana n’umwuka wawe buri munsi. Intumwa Pawulo mu 1 Abatesalonike 5:17 agira ati: "Musenge ubudasiba."
Imana yemera kwizera kwawe, ni umuhamya wabyo kandi izagushima ibyiringiro byawe hejuru kandi bisobanutse imbere y’abamarayika bayo ndetse uzatsinda ububasha bubi. Ni yo mpamvu kwizera kwawe kuzamanura abanzi bawe ukabatsinda.
Source: www.topchretien.com
[email protected]


text:
Isomo rya 1: Intangiriro 49, 29-33 ; 50, 15-24
Muri iyo minsi, Yakobo ategeka abahungu be ati «Ngiye gusanga abanjye; muzampambe hamwe na ba sokuru, mu buvumo buri mu murima wa Efuroni w’Umuheti. Ubwo buvumo buba mu murima w’i Makipela ahareba i Mambure, mu gihugu cya Kanahani. Abrahamu yawuguze na Efuroni w’Umuheti ngo ube ubukonde, bajye bawuhambamo. Aho ni ho Abrahamu n’umugore we Sara bahambwe, ni ho Izaki n’umugore we Rebeka bahambwe; ni na ho nahambye Leya. Uwo murima n’ubuvumo buwurimo byaguzwe kuri bene Heti. » Yakobo amaze guha ayo mategeko abana be, asubiza amaguru ku buriri arapfa, asanga abe. Bene se wa Yozefu babonye se amaze gupfa, barabwirana bati « None Yozefu yatwanga, akatwitura inabi twamugiriye?» Ni ko gutuma kuri Yozefu bati « Mbere yo gupfa, so yaradutegetse ngo muzabwire Yozefu muti ‘Nyabuneka, babarira bene so igicumuro n’icyaha bakoze. Ni koko bakugiriye nabi bitavugwa ! None nyabuneka, babarira igicumuro cy’abagaragu b’Imana ya so.’» Nuko Yozefu arizwa n’ayo magambo bamubwiye. Bene se na bo ubwabo bariyiriza bikubita hasi imbere ye, baramubwira bati «Dore turi abacakara bawe !» Yozefu arabasubiza ati «Nimushyitse umutima mu nda. Mbese murakeka ko ngiye kwishyira mu cyimbo cy’Imana ? Inabi mwari mwangiriye, Imana yayihinduyemo ibyiza kugira ngo imbaga nyamwinshi irokoke, uko mubiruzi none. Maze noneho nimushyitse umutima mu nda ! Nzabatunga, mwebwe n’abana muri kumwe. » Arabahumuriza kandi ababwirana umutima utaryarya. Nuko Yozefu n’umuryango wa se batura mu Misiri. Yozefu aramba imyaka ijana n’icumi, abona abuzukuruza bavuka kuri Efurayimu, ndetse abahungu ba Makiri mwene Manase bavukira ku bibero bye. Yozefu abwira bene se ati « Dore ngiye gupfa ariko Imana izabatabara maze ibakure muri iki gihugu, ibajyane mu gihugu yasezeranyije indahiro Abrahamu, Izaki na Yakobo.»
Zaburi ya 104 (105), 1-2, 3-4, 6-7
R/ Mbwebwe abashakashaka Imana, murakagwira!
Nimushimire Uhoraho, mwambaze izina rye,
nimurate ibigwi bye mu yandi mahanga;
nimumuririmbire, mumucurangire,
nimuzirikane ibitangaza yakoze.
Nimwishimire izina rye ritagatifu,
muhimbarwe, mwebwe abashakashaka Uhoraho!
Nimugarukire Uhoraho Nyir’ububasha,
mushakashake uruhanga rwe ubudahwema.
Mwebwe nkomoko ya Abrahamu, umugaragu we,
bahungu ba Yakobo, abatoni be ;
ni we Uhoraho, Imana yacu,
umugenga w’isi yose.
Ivanjili ya Mutagatifu Matayo 10, 24-33
Muri icyo gihe, Yezu yabwiye Intumwa cumi n’ebyri ati «Umwigishwa ntasumba umwigisha we, n’umugaragu ntasumba shebuja. Ahubwo umwigishwa nabe nk’umwigisha, n’umugaragu amere nka shebuja, maze ibyo bibe bihagije. Niba nyir’urugo baramwise Belizebuli, bazavuga iki ku bo mu rugo rwe ? Ntimukabatinye rero kuko nta kintu gihishe kitazagaragara, nta n’igihishiriwe kitazamenyekana. Icyo mbabwiriye mu mwijima muzakivugire ahabona; icyo mbongorereye ahiherereye, muzagitangarize ahirengeye. Ntimugatinye abica umubiri, ariko badashobora kwica ubugingo ; ahubwo mutinye Ushobora kuroha ubuzima n’umubiri icyarimwe mu nyenga y’umuriro. Mbese ibishwi bibiri ntibigura igiceri ? Nyamara nta kigwa hasi muri byo, So atabishaka! Naho mwe, imisatsi yo ku mutwe wanyu yose irabaze! Ntimugatinye rero : mwebwe murushije agaciro ibishwi byinshi. Umuntu wese uzanyemera mu maso y’abantu, nanjye nzamwemera imbere ya Data uri mu ijuru; naho uzanyihakana mu maso y’abantu, nanjye nzamwihakana mu maso ya Data uri mu ijuru.»


text:
Pasiteri James Zakara yasanzwe yapfuye nyuma yo kumucukurira icyobo bakamushyiramo, mu mugi wa Zambia witwa Chadiza, uherereye mu ntara y’iburasirazuba. Zakara wari umu pasiteri mu rusengero rwa Zion, yabanje kumvisha abayoboke be ko ashobora kuzuka nyuma y’iminsi 3, yigana Yesu Kristo, abasaba ko bamushyingura munsi y’ubutaka.
Itangazamakuru ryaho ryatangaje ko uyu mu pasiteri yasabye abayoboke be batatu kumufasha muri iri zuka rye bamucukurira icyobo kinini cyo kumushyinguramo, gusa ngo mbere yo kugerageza yabanje kubwiriza umurongo wo muri bibiliya mu rusengero anabasobanurira amategeko ya Yesu yahaye intumwa ze mu ijoro yagambaniweho ati” ibi mujye mubikora kugira ngo munyibuke”, ko Atari ugukoresha umugati na divayi.
Abayoboke be bari banamwungirije, bamuziritse amaboko maze bamushyingura ari muzima aho yamazemo iminsi itatu, ubwo bagarukana kureba uko byagenze, basanze yashizemo umwuka bikurikirwa no guhita bamushyingura by’idini. Gusa nyamara nubwo yitabye Imana, ariko abari bamukurikiye nabo babonye ko ibyo yageragezaga nta musaruro byatanze.
Amakuru avuga ko yasize umugore ukiri muto wari utwite, nk’uko dailymail dukesha iyi nkuru babitangaje.


text:
- Umuvugabutumwa Nick Vujicic yarenzwe n’ibiyishimo kubwo guhura na Borut Pahor Peresida wa Slovenia
Umuvugabutumwa uzwi cyane ku isi uvuga abantu benshi bagakizwa kubera ubutumwa bw’icyizere ageza ku bamukurikiye batitayeko nta amaguru cyangwa amaboko afite,muri ibi bitaramo yakoze I burayi mu kwezi gushize kwa 9,byatumye benshi bagarukira Yesu kristo nkuko babyitangiyemo ubuhamya.
Mu mashusho yagiye ashyira k’umbuga nkoranyambaga zitandukanye yerekana ibihe bye byihariye yagiriye I Burayi cyane cyane muri Ukraine na Slovenia aho yahuye n’abayobozi bakomeye muri ibyo bihugu barimo na perezida Burot pahor.
K’umunsi wejo ari kuri televiziyo nkuru y’igihugu cya Australia yagize atiâ€Mwaramutse!kiriya gihe cyari icya agaciro gakomeye 60% ku ijana by’abantu bari aho nakoreye ibitaramo, barahagurutse barihana bakira yesu kristo ndetse nishimiye kuba naravuganye byumwihariko n’abagize inteko ishingamategeko ndetse na Guverinoma bya Ukraine na Slovenia.
- Nubwo ntamaguru n’amaboko agira ariko yitabira ibiterane bikomeye kw’isi
Mu yandi mashusho yashyize k’urubuga rwe rwa facebook Nick yagize atiâ€nahuye na perezida wa Slovenia Bwana Pahor,byari ibihe binyongerera imbaraga kandi binyigisha byinshi,nahawe umwanya wo kwigisha abanyeshuri ijambo ry’Imanaâ€.
Nkuko yabitangaje kandi yishimiye kuba yarahawe umwanya mu bitangazamakuru bitandukanye byo muri Slovenia ngo asobanure igitabo cye yise’ Unstoppable: The Incredible Power of Faith in Action’yasohoye mu mwaka wa 2014, igitabo avugamo ubuzima bwe nk’umuvugabutumwa n’ibibazo yaciyemo kubera kuba afite ubumuga ariko akabasha kubinyuramo neza,ubu aryohewe n’ubuzima bwo kuba yarashatse umugore akabyara n’abana 2.
Urubuga rwa Christianpost dukesha iyi nkuru ruganira na Nick vujicic yagize atiâ€iki gitabo ndagikunda kuko kerekana ibihe bikomeye naciyemo mu mwaka wa 2010 ariko nkerekanako ntacitse intege,ndahamya nezako iyo udashoboye kugenda Imana igufata ikaba ariyo igutwara aho ugana hose ndetse n’ibya agaciro gakomeye guhabwa umwanya na perezida wa Repubulika mu gihugu gikomeye nka Slovenia ndamushimira cyaneâ€.
Nick Vujicic ni Umunya Australia wavukiye mu murwa mukuru w’icyo gihugu witwa Melbourne avuka nta amaboko n’amaguru afite,avukana impano yo kuvuga ubutumwa bwiza,ni umukristo ukomeye.Nubwo yavukanye ubumuga bukomeye ntibyamubujije kugira impamyabumenyi y’icyiciro cya 2 cya kaminuza mu ishami ry’ ibaruramari,ndetse akaba ari n’umwanditsi ukomeye w’ibitabo aho amaze kwandika ibitabo 7 kuva mu mwaka wa 2010,icyo aheruka gusohora vuba ni icyo yasohoye muri uyu mwaka turimo wa 2016 akita ‘love with no limits’ ugenekereje mu kinyarwanda cyitwa’urukundo rutagira imipaka’.


text:
Nk’uwitwa Francine Mukangira, umuyobozi w’itsinda rimwe ry’aborozi b’inka b’i Mwendo, mu Murenge wa Rwaniro mu Karere ka Huye, agira ati “Tumaze ukwezi dufashijwe kubuhunika ku gikumba cy’umudugudu dutuyemo. Nasanze kubuhunika ari uguteganyiriza amatungo yacu cyane cyane muri iyi mpeshyi ndende twatangiye”.
Berthilde Kantarama, umufashamyumvire mu by’ubworozi bw’inka mu Murenge wa Rwaniro, we avuga ko amaze igihe yigishijwe uko bahunika ubwatsi bw’amatungo, kandi ko yasanze ihunika ry’ibinyamisogwe ari ryo ritaruhije.
Agira ati “Ibinyamisogwe byo kubihunika ntibigoye, kuko icyo bisaba ari ukubyumisha, hanyuma bikabikwa ahantu hatava izuba kandi hatananyagirwa. Ubanza kubyumisha, na ho ubundi byabora.”
Na ho tekinike yo guhunika ibinyampeke, urugero nk’urubingo n’ibigorigori, ari na byo amatungo arya ari byinshi, ngo bisaba ubushobozi kuko hari ibivangwamo bisaba ko umuntu abanza kubigura.
Agira ati “Urabifata bitarimo urume, ukabicisha ku zuba bikumuka bukeya, ukabikuraho ibyumye, hanyuma ukabisya wifashishije imashini yabugenewe. Iyo utayifite ubicamo uduce tutarenze cm eshanu. Ukenera n’umushonge w’ibisigazwa byo mu ruganda rw’isukari (melasse) ndetse n’ibisigazwa b’umuceri (son de riz).”
Mu guhunika kandi, bashobora kwifashisha amashashi yabugenewe cyangwa umwobo munini bacukuye basasamo shitingi. Babanzamo ibyatsi biringaniye bakwirakwiza mu ndiba, bakarenzaho umushonge baba babanje kuvanga n’ibisigazwa by’umuceri, bakongera bagashyiraho ubwatsi buringaniye, gutyo gutyo.”
Uko bagenda bongeraho kandi, abantu bafite imbaraga bajyamo bakajya babibyina hejuru babitsindagira, hanyuma bakuzuza ya shashi cyangwa wa mwobo bagapfundikira.
Iyo bifashishije ishashi bakora ku buryo basiga umwanya wo kuza kuyifunga neza, hanyuma ikabikwa aho itazahura n’ibiyitobora kuko iyo itobotse umwuka ukinjiramo, bituma bwa bwatsi butamera uko byifuzwaga.
Naho iyo bahunitse mu mwobo, na bwo bapfuka neza bakanarenza igitaka hejuru, ariko na none bakora ku buryo ubwatsi buguma muri shitingi ntibuhure n’ibitaka kuko byatuma butabikika uko byifuzwa.
Kantarama anavuga ko nyuma y’iminsi 21 buhunitswe, ubwatsi bushobora gutangira kwifashishwa, kandi ko bushobora kumara n’umwaka bubitse ntacyo buraba.
Ugaburira amatungo agenda akuraho buke buke, akongera agapfundikira neza, kandi ngo iyo babukuye mu buhunikiro buba buhumura kubera wa mushongi.
Ahereye ku kuba ijerekani y’umushongi w’isukari ibageraho ihagaze mu mafaranga ibihumbi 40, hakubitiraho kugura shitingi cyangwa amashashi kimwe n’ibisigazwa byo mu ruganda rw’umuceri cyangwa rwa kawunga, Kantarama avuga ko kubika ibinyampeke bisaba amafaranga menshi, umuturage ku giti cye atabasha kwibonera.
Ni na yo mpamvu Joseph Nshokeyinka, ushinzwe gahunda zo kugaburira amatungo no kuvugurura icyororo mu mushinga RDDP wa RAB, avuga ko umuti kuri iki kibazo waba kuba abantu bajya biyegeranya ibyifashishwa bakabitumiriza hamwe, cyangwa n’abaturanye bakiyegeranya bagahunikira hamwe.
Naho ubundi ngo melasse igarurira ubwatsi isukari bwari bwatakaje, kandi n’ibisigazwa byo mu ruganda rw’umuceri cyangwa rw’ibigori na byo byongera intungamubiri mu byatsi.
Anavuga ko uretse urubingo, uruteja ndetse n’imigozi y’ibijumba kimwe n’ibindi byatsi byahirirwa inka bishobora kubikwa muri ubwo buryo, ariko ko icyo bagiraho abantu inama ari ukubuhinga, hanyuma bakabuhunika mu gihe hariho bwinshi, bitegura igihe cy’izuba buzaba nta buri ku gasozi.
Yongeraho ko ibigorigori bihunitswe bitaruma byo nta melasse bikenera, kandi ko ibikenyeri byo uretse na melasse, bikenera n’ifumbire ya ire (urée) yo kubigaruramo ibyubaka umubiri biba byatakaje.


text:
Kuwa 07/11/2015 muri kaminuza yigenga ya Byumba (IPB) ishami rya Kiramuruzi riherereye muri Gatsibo habereye inama ya FPR aho umushyitsi mukuru yari umugabo witwa Ntegera Patrique ukora mu nzego za FPR mu karere ka Gatsibo.
Ubwo nyine bategetse abanyeshuri bose guhagarika amasomo ngo bajye muri iyo nama. Ubwo abarimu n’abanyeshuri bose bateranira muri salle kumwumva ubwo indirimbo zisingiza Kagame nizisingiza FPR sinakubwira.
Uwo mugabo yavuze amagambo menshi cyane ariko ay’ingenzi ni aya akurikira:
Yagize ati mugomba guhagurukira guhangana n’uwariwe wese ushaka gusenya urwanda. Ati ntimukareke umuntu utema ishami ry’igiti kandi ariryo wicayeho.
Ati Abanyarwanda baba hanze batunzwe no guheha amabyi (mwihangane ndagerageza kubisubiramo nkuko yabivuze) y’abakecuru, birirwa basebya urwanda bashaka kurusenya. Ati bose rero mugomba guhangana nabo nk’abantu bize mukoresheje imbuga nkoranyambaga nka twita, facebook nizindi.
Akinjira yavuze ko yishimiye ko abona abagore n’abakobwa aribo beshi ahita abibutsa kimwe mu byivugo by’intore z’abakobwa kigira kiti  > ati kagame niwe wabahaye agaciro ubundi mutagiraga.
Yakomeje avuga ko ubu ari uburezi bwa bose ngo abana bose bariga ngo sinko kubwa Habyarimana higaga igice kimwe. Yatanze urugero rw’ahantu yize i Gahini avuga ngo mbere umwana yakarabaga akwedura amazuru ngo arebe ko igipfunsi cyakwirwamo ngo ariko ubu nta moko ari mu Rwanda. Ngo hari umwana w’umuhutu w’i Butare wabaye uwavmbere none ubu arakora muri presidence.
Yakomeje agira ati ibyabaye 1959 ntabwo byari levolution ahubwo byari ubwicanyi ngo n’abazungu b’ababirigi bagizemo uruhare. Ngo ibyo byarakomeje kugeza muri za 90 igihe Habyarimana yitwaga petit president, Mobutu akaba frere we, naho Mitera w’ubufaransa akaba pere we.
Yashoje yibutsa abaraho inkuru ya Yona wo muri bibilia wanze gutumwa urufi rukamumira. Ati namwe rero mugomba kwemera gutumwa ibibi ntibikabe murebera nimwanga gutumwa urufi ruzabamira.
Iyi gahunda kandi iri mu bigo byose mu Rwanda aho FPR irimo gukora icengezabinyoma mu bana b’abanyarwanda. Kandi ngo ikaba izakomeza.
Munyumvire namwe ibinyoma n’iterabwoba rya FPR ishyira ku Banyarwanda.


text: Ingengabihe Argo by Gravithin nigihe cyateganijwe igishushanyo cyahumetswe. Irimo ibice bibiri byanditseho, biboneka mu bicucu bibiri, Ubururu bwimbitse n’Inyanja Yirabura, mu cyubahiro ubwato bwa Argo bwabaye imigani. Umutima wacyo uratera bitewe na Quartz yo mu Busuwisi 705, mugihe ikirahuri cya safiro hamwe nicyuma gikomeye cya 316L cyogejwe bituma irwanya cyane. Irwanya kandi 5ATM irwanya amazi. Isaha iraboneka mumabara atatu atandukanye (zahabu, ifeza, numukara), ibicucu bibiri byerekana (Inyanja yubururu ninyanja yumukara) hamwe na moderi esheshatu zikenye, mubikoresho bibiri bitandukanye.


text:
IGICE CYA 13
Ni bande babaye abigishwa ba Yesu?
NI NDE wakoreye Imana neza kuruta abandi bose?— Yee, ni Yesu Kristo. Mbese, utekereza ko natwe dushobora kumwigana?— Bibiliya ivuga ko Yesu yaduhaye urugero kugira ngo tumwigane. Kandi burya, Yesu ashaka ko twaba abigishwa be.
Waba uzi icyo kuba umwigishwa wa Yesu bisobanura?— Bisobanura ibintu byinshi. Mbere na mbere, tugomba kureka akatwigisha. Ariko si ibyo gusa dusabwa. Tugomba no kwizera tudashidikanya ibyo avuga byose. Kandi niba koko tubyizera, tuzakora n’ibyo adusaba byose.
Hari abantu benshi bavuga ko bizera Yesu. Mbese, utekereza ko abo bose baba ari abigishwa be koko?— Oya, abenshi ntibaba ari bo. Bashobora kuba bajya mu misa no mu rusengero. Ariko abenshi muri bo ntibigeze bafata igihe cyo kwiga inyigisho za Yesu. Mu by’ukuri, abantu bakurikiza urugero Yesu yadusigiye ni bo bonyine baba ari abigishwa be.
Reka noneho tuvuge kuri bamwe mu bantu bari abigishwa ba Yesu igihe yari hano ku isi. Umwe mu bantu ba mbere babaye abigishwa ba Yesu ni Filipo. Filipo amaze kuba umwigishwa, yagiye kureba incuti ye Natanayeli (nanone witwaga Barutolomayo), ari we uwo ubona aho kuri iyo shusho yicaye munsi y’igiti. Natanayeli amaze kugera aho Yesu ari, Yesu yaravuze ati “dore Umwisirayeli nyakuri, udafite uburiganya.” Natanayeli yaratangaye, maze abaza Yesu ati “wamenyeye he?”
Hari abandi bantu bari babaye abigishwa ba Yesu umunsi umwe mbere y’uko Filipo na Natanayeli baba abigishwa. Abo ni Andereya na mukuru we Petero, hamwe na Yohana. Mukuru wa Yohana witwa Yakobo na we ashobora kuba yaratanze Filipo na Natanayeli kuba umwigishwa wa Yesu (Yohana 1:35-51). Icyakora, nyuma y’igihe gito abo bigishwa bane bose bisubiriye gukora umurimo wabo wo kuroba amafi. Noneho umunsi umwe, igihe Yesu yagendaga hafi y’Inyanja ya Galilaya, yaje kubona Petero hamwe na Andereya bajugunya inshundura zabo mu nyanja. Yesu ababonye, yarabahamagaye ati “nimunkurikire.”
None se, kuba abo bagabo bari bamaze guhinduka abigishwa ba Yesu, byaba bisobanura ko nyuma y’aho bagiye bakora ibintu byiza gusa?— Oya. Ushobora kuba ucyibuka ko abo bagabo bigeze kujya impaka bashaka kumenya ukomeye kuruta abandi muri bo. Icyakora, bumviye inama ya Yesu, bemera guhinduka. Niba natwe twiteguye guhinduka, dushobora kuba abigishwa ba Yesu.
Yesu yasabye abantu b’ingeri zose ko baba abigishwa be. Igihe kimwe, umusore umwe wari umutware akaba n’umukire yaje aho Yesu ari, maze amubaza icyo yakora kugira ngo azabone ubuzima bw’iteka. Uwo musore w’umukire amaze kuvuga ko yumviraga amategeko y’Imana kuva akiri muto, Yesu yaramubwiye ati ‘ngwino unkurikire.’ Waba uzi uko byaje kugenda nyuma y’aho?—
Uwo musore amaze kumenya ko kuba umwigishwa wa Yesu bifite akamaro kuruta kuba umukire, byaramubabaje cyane. Yanze kuba umwigishwa wa Yesu kubera ko yakundaga amafaranga cyane kuruta uko yakundaga Imana.—Luka 18:18-25.
Yesu amaze kumara hafi umwaka n’igice abwiriza, yatoranyije abagabo 12 mu bigishwa be, abagira intumwa ze. Izo ntumwa zari abagabo yoherezaga gukora umurimo wihariye. Waba uzi amazina y’abo bagabo?— Reka tugerageze kuyafata mu mutwe. Ngaho bitegereze neza kuri iyo shusho, urebe niba ushobora kuvuga amazina yabo. Hanyuma, gerageza kuyavuga utayasoma.
Amaherezo ariko, umwe muri izo ntumwa 12 yaje kuba mubi. Uwo ni Yuda Isikariyota. Hanyuma, baje gufata undi mwigishwa bamugira Ibyakozwe 1:23-26; 14:14.intumwa. Waba uzi uko yitwa?— Yitwa Matiyasi. Nyuma y’igihe, Pawulo na Barinaba na bo babaye intumwa, ariko nta bwo babarirwaga muri ba bandi 12.—
Nk’uko twabibonye mu Gice cya 1 cy’iki gitabo, Yesu yitaga no ku bana bato. Waba se uzi impamvu yabitagaho?— Ni uko yari azi ko na bo bashobora kuba abigishwa be. Koko rero, hari uburyo abana bashobora kuvugamo ibintu, ku buryo ndetse n’abantu bakuru babatega amatwi kandi bagashaka kumenya byinshi ku Mwigisha Ukomeye.
Hari n’abagore benshi babaye abigishwa ba Yesu. Hari bamwe bajyanaga na we iyo yabaga agiye kubwiriza mu yindi mijyi. Muri bo, twavuga nka Mariya Luka 8:1-3.Magadalena, Yowana na Suzana. Bashobora no kuba baramutekeraga kandi bakamumesera.—
Mbese, waba wifuza kuba umwigishwa wa Yesu?— Ibuka ko kuvuga gusa ko turi abigishwa ba Yesu atari byo bigaragaza ko turi bo koko. Ahubwo bigaragazwa n’uko twajya twitwara nk’abigishwa ba Yesu aho turi hose. Ntitugomba kugaragaza ko turi abigishwa be ari uko gusa turi mu materaniro ya Gikristo. Waba uzi ahandi hantu tugomba kugaragariza ko turi abigishwa ba Yesu?—
Tugomba no kubigaragariza mu rugo iwacu. Ahandi hantu nanone ni ku ishuri. Icyo jye nawe tutagomba kuzigera twibagirwa, ni uko kuba umwigishwa nyakuri wa Yesu bidusaba ko igihe cyose n’aho turi hose, twajya dukora nk’ibyo yakoraga.
Reka noneho dusomere hamwe icyo Bibiliya ivuga ku bigishwa ba Yesu. Dusome muri Matayo 28:19, 20; Luka 6:13-16; Yohana 8:31, 32 no muri 1 Petero 2:21.


text:
Imashini ya Gravity Stainless Steel Roller Conveors ya X-Ray Imashini, ibibuga byindege hamwe na gariyamoshi ikoresha ubu bwoko bwa rukuruzi ya rukuruzi ihuza imashini za X-ray, ahandi hantu hahurira abantu benshi, nkibitaro nabyo birabikeneye.Hariho uruziga rwimbere rwashizwe kumashini ya X-Ray, uruziga rwo hanze rwashizwe kumashini ya X-ray, gusohoka kwimashini ya X-Ray kugirango uhitemo.Imashini ya rukuruzi ya rukuruzi ni ibikoresho byuma bidafite ingese, bitazaba ingese kandi bikirengagiza neza, nanone uruziga rwumutekano ruzashyirwaho kubitwara rukuruzi ya rukuruzi, noneho bizoroha gusunika ibintu niba ari uguhuza hamwe na rukuruzi idafite imbaraga. ibyuma byerekana ibyuma.
Hongdali itanga ubwoko butandukanye bwa convoyeur, nka convoyeur, ibizunguruka, umukandara, umukanda uhuza ... Hagati aho, hongdali nayo itanga umurongo wo guteranya ibikoresho byo murugo.Turimo dushakisha abakozi kwisi yose kugirango batubere intumwa zogutanga ibicuruzwa byinshi, sisitemu yohereza ibicuruzwa byinshi, ibikorerwa byinshi, sisitemu yohereza umukandara, umurongo winteko, dutanga imiyoboro hamwe nibikoresho byo guteranya, nka moteri, amakadiri ya aluminium, ikariso yicyuma, ikora umukandara wa convoyeur, umugenzuzi wihuta, inverter, iminyururu, amasoko, umuzingo, gutwara ... nanone dutanga injeniyeri inkunga ya tekiniki, kandi tugatanga installation, kubungabunga, amahugurwa kuri wewe.Hongdali ahora ategereje inshuti ziturutse kwisi yose kugirango dukore.
Ibicuruzwa nyamukuru bya Hongdali ni umurongo witeranirizo, umurongo uteranya uteganijwe, umurongo uteranya igice, umurongo wo guteranya imashini, umurongo wo guteranya umukandara.Birumvikana ko Hongdali itanga kandi ubwoko butandukanye bwa convoyeur, icyatsi kibisi cya pvc icyuma, icyuma gikoresha amashanyarazi, icyuma kidafite ingufu, icyuma gikurura imbaraga, icyuma cya meshi, icyuma cya Teflon hamwe nubushyuhe bwo hejuru, ibiryo byo mu rwego rwo hejuru.
Hongdali yiboneye itsinda ryaba injeniyeri hamwe nitsinda ryaba injeniyeri kugirango bashyigikire imishinga yo hanze.Itsinda ryacu rya injeniyeri rizagufasha gutegura uruganda rwawe ukurikije imiterere yawe kandi ikuyobore uko washyira umurongo winteko hamwe na convoyeur.Mugushiraho, tuzohereza itsinda rya injeniyeri kugirango ikuyobore uburyo bwo kwinjizamo no kugutoza uburyo bwo gukoresha no kubungabunga umurongo wa convoyeur hamwe ninteko.


text:
Ibikorwa bigamije kongera ubumenyi
HDP ifite ishami ritanga amahugurwa anyuranye, yifashishije abakozi bayo ndetse n’abafatanyabikorwa banyuranye. Ayo mahugurwa akorwa ku bwumvikane na HDP n’uyakeneye wese, bivuze ko HDP iyo bibaye ngombwa isanga ukeneye ubwo bumenyi aho aherereye hose.
Gutanga ubufasha bunyuranye mu bikorwa by’ubuzima
Mu karere ka Gasabo , umurenge wa Gikomero , ufatwa nk’imwe mu mirenge y’icyaro , HDP yubatsemo ikigo Nderabuzima. Ifatanyije n’Akarere ka Gasabo , mu rwego rwo kugira umurenge w’icyitegererezo cy’iterembere ryihuse kandi rihamye ko gace k’icyaro niko kafashwe. HDP kandi ifatanaya n’inzego bwite za Leta , uhereye ku karere ukageza ku mudugudu aho yitabira inama zinyuranye , mu rwego rwo kungurana ibitekerezo , no gushaka ibisubizo hagamijwe gushaka icyateza imbere umuturage w’ako gace.
Ishami ritanga Ubujyanama
Muri HDP hari ishami rishinzwe gutanga ubujyanama. Ibyavuzwe hejuru bishobora gusabwa n’abatugana cyangwa abafatanyabikorwa bacu mu gihugu, mu karere ndetse ku rwego mpuzamahanga. Abajyanama bashobora kuba abo muri HDP cyangwa se abaturutse mu zindi nzego bafitanye imishyikirano.
Gushyira mu bikorwa imishinga
HDP iri yonyine cyangwa se iri kumwe n’abafatanyabikorwa igira imishinga mu bikorwa binyuranye mu buzima rusange, bitangirwa akenshi ku rwego rw’ibitaro, ibigo Nderabuzima, amashuli ndetse n’amashyirahamwe y’abaturage.
Gutera Inkunga ibikorwa b’iterambera mu buzima
Umwe mu mishinga HDP iri kwigaho ni ugushora imari mu mishinga iteza imbere ubuzima. Ibi ni igisubizo kirambye ku bigo nderabuzima ndetse n’ibitaro bikunze gukenera inguzanyo mu gusana inyubako cyangwa indi mirimo ihoraho kugira ngo hatezwe imbere imikorere yabo.


text:
Reba Video
Baza Shangazi
Uburyo bwo Gutinyuka Kubwira Umusore/Umukobwa ko Umukunda
1 Gerageza kumwegera
Ni henshi muhurira -mu ishuri, mu kazi, buri mugoroba hari alimentation muhuriramo, - none urambiwe rwose guhora umubona umutima ukadiha kandi we ntacyo bimubwiye!
Byakurambiye urifuza kumubwira icyo umutekerezaho, urifuza rwose kumenya ikibazo ufite nibura umutima wawe ukaruhuka, yashaka akakumva, yashaka akagusuzugura, ariko umutima wawe ukaruhuka.
Dore uko wabigenza kugira ngo akubone neza ubwa mbere
• Gerageza kwishyiramo ibitekerezo byiza kandi bitaguca intege. Ishyiremo ko uri mwiza, ko uri uwa mbere; ese ubundi umusore/inkumi nkawe yaturukahe? Ni nde se utifuza kugira umukunzi nka we? Ibi n’ubwo atari ko buri gihe bikora, ariko rwose birafasha kuko biguha ubushobozi bwo kuba wagerageza kwegera wa muntu ubusanzwe ubona ugatitira, kubera ubwoba bwo kubona ntaho wamuhera.
• Subiza ibirenge ku isi. Gerageza kubanza kwiyitaho bihagije, usokoze neza, wambare neza, ube uhumura neza, mbese fraicheur ari zose.Gusa ntugakabye kuko kugeza aha nturamenya ibyo yanga n’ibyo akunda. By’umwihariko, nujya guhitamo imyenda wambara, witondere kumenya itakubangamiye, wambara koko ukumva umerewe neza.
• Nubishaka wenda, ubanze ufate n’agapapuro ushyire ku murongo imyitwarire yawe mibi (defaults) zawe wumva wifuza kutaza kwerekana imbere ye, hanyuma urebe n’imyitwarire yawe myiza (Qualit├ęs) wumva wifuza ko abona, gusa nturengere ngo ushake ko abona ko wujuje byose(uri parfait) kuko uwo muntu umeze atya n’ubu ntarabaho.
Byitwaremo neza
Ni ngombwa cyane ko akubona neza ku munota wa mbere. Kubera iyo mpamvu ugerageze rero ntuvange ibintu.
• Utagombye kwandika byinshi, mbere y’uko muhura, fata agapapuro gato wandikeho utuntu duke wumva wifuza ko muza kuganira kuri uwo mugoroba/icyo gihe muhuye, muri hamwe cyangwa mubonanye. Niba wateganyije kuganira ku ngingo runaka, nyabuneka ntukayijye ku ruhande, ntukanavange ibintu igihe murimo kuganira, jya wirinda kandi no kuvuga cyane kugira ngo ataza kurambirwa.
• Rimwe na rimwe, ariko n’ubundi utarengereye cyane, jya ugerageza kuzanamo akantu gashya mu byo mwaganiraga igihe ubonye ko ibyo mwaganiraga bisa n’aho bishize cyangwa n’ibyamurambiye; umwereke ko wifuza kumumenya cyane ariko ko umwubaha ku buryo wanze kurengera, urebe niba nawe yifuza kukwifungurira utamushyizeho agahato.
• Ntimuzatandukane utamubwiye koko kandi mu buryo bw’ikinyabupfura icyo umutekerezaho. Rimwe na rimwe umuntu ashobora gutumira umuntu akunda bakarinda batandukanna atamubwiye icyo yamushakiraga kandi mu kutumira yaramubwiraga ko amushaka hari icyo yifuza kumubwira cyangwa ko baganiraho. Si byiza kuko ashobora guhita aguca amazi nk’uko abenshi bakunda kubivuga. Mubwire utamubeshya kandi udakabije uburyo umwiyumvamo gusa ntumuhatire guhita aguha igisubizo kuko uwo mwanya wafashe ubitekerezaho nawe afite uburenganzira bwo kuwubona.
• Ntukarebe hasi urimo kubimubwira cyangwa yewe n’igihe urangije kubimubwira kuko gukunda umuntu si icyaha, kandi si na ngombwa ko usanga nawe ari uko. Murebe mu maso utamutera ubwoba cyangwa ngo umuhangare, ahubwo murebane indoro yoroshye, umubwire ko uko ari ko kuri kuri mu mutima wawe kandi ko ntaho umukinze. Burya rimwe na rimwe indoro yonyine ishobora kuvuga byinshi kurusha amagambo.
Subscribe to: Post Comments (Atom)


text:
Umugore waboneje urubyaro abona umwanya wo gufasha umugabo guteza imbere urugo
Ababoneje urubyaro bo mu murenge wa Kinazi akarere ka Ruhango bemeza ko ari inzira nziza y’iterambere ry’ umuryango kandi bikanaborohera mu gukurikirana uburere bw’abana babo. Abasaga 63% baboneje urubyaro ku kigo nderabuzima cya Kinazi.
Munganyinka Claudette atuye mu kagali ka Burima yashatse muri 2002, afite abana 4, ngo icyatumye atarenza abana 4 nuko yabifashijwemo no kuboneza urubyaro akoresheje agapira ko mu kaboko anemeza ko ntacyo kamutwaye. Ibi akaba yarabikoze agira ngo umuryango we utabaho nabi, kuko kuri ubu acuruza inkweto bityo umugabo ntabe ariwe utunga urugo wenyine.
Aragira ati iyo mba ntaragiye muri gahunda yo kuboneza urubyaro mba ngize abana 8 kuko hari abo twashakiye rimwe babafite. Anashimangira ko abana bacye byorohoka kubaganiriza utavuze ibyo bakenera mu buzima bwabo bwa buri munsi.
Munganyinka avuga ko bidakwiye ko hari ababyara abana bumva ko leta izabafasha kubarera. Kandi ngo no kubyara abana benshi bituma umubiri ugenda ucika intege ntubashe no kubakorera.
Ufitinema Liliose atuye mu kagali ka Burima afite imyaka 34 yashatse muri 2008 avuga ko kuringaniza urubyaro birinda imvune mu kurera maze umuryango ukarushaho gutera imbere. Aragira ati “iyo mba mfite abana benshi simba nicaye aha nshuruza, ariko umugabo wanjye ajya kurangura njye ngasigara nshuruza”.
Harelimana Marie Claire ushinzwe gahunda yo kuboneza urubyaro mu kigo nderabuzima cya Kinazi avuga ko kuboneza urubyaro kuri iki kigo nderabuzima bigeze kuri 63% kuko abagera ku 4465 baboneje urubyaro guhera muri 2000 kugeza ubu 2018.


text:
Abarimu bafite impamyabushobozi ya A2 inyongera ku mushahara izaba ingana na 88% by'umushahara basanzwe bahabwa naho abafite impamyabushobozi ya A1 na A0 bazongererwaho 40% by'umushahara umwarimu wo muri urwo rwego atangirirraho.
Iyi gahunda izatangira mu kwezi gutaha. Ijyana no kuzamura imishahara y'abayobozi b'amashuri baba abo mu cyiciro cy'abanza, ayisumbuye y'ay'imyuga.
Yabivuze ubwo yagezaga ku Nteko Ishinga Amategeko, Imitwe yombi, ibikorwa bya Guverinoma bijyanye n'ibimaze kugerwaho mu rwego rw'uburezi bw'ibanze (amashuri abanza n'ayisumbuye) muri gahunda ya NST1.
Minisitiri w'Intebe yanavuze ko Guverinoma yongereye ubushobozi bwa Koperative Umwalimu SACCO, kugira ngo ubushobozi bwo gutanga inguzanyo bwiyongere. Mu ngengo y'imari y'uyu mwaka yahawe miliyari eshanu z'amafaranga y'u Rwanda.
Yagize ati "Twizeye ko imibereho ya mwarimu izarushaho kuzamuka bagakomeza kugana Umwalimu SACCO aho Leta yamaze gushyira amafaranga kugira ngo yiteze imbere akore imirimo ye atuje.'
Abarimu bigisha mu mashuri abanza kuri ubu barenga ibihumbi 60. Mu mwaka w'amashuri wa 2022/2023 leta izashyira mu kazi abarimu bashya bagera ku bihumbi 13.
Ubusanzwe umwarimu ukirangiza amashuri yisumbuye (A2) yahembwaga ibihumbi 57 Frw ku kwezi, urangije icyiciro cya mbere cya kaminuza (A1) agahabwa ibihumbi 90 Frw, mu gihe urangije kaminuza (A0) ahabwa ibihumbi 120 Frw.
Abari mu cyiciro cya A2 bazahabwa inyongera ingana na 50.849 Frw mu gihe aba A1 bo bazabona inyongera ya 54.916 Frw. Aba AO bo bazabona inyongera 70.195 Frw
Abarimu ba A0 bose hamwe ni 68.207, aba A1 ni 12.214 mu gihe aba A0 ari 17.547.
Source : http://www.ukwezi.rw/1-1/Amakuru-anyuranye/article/Inkuru-nziza-ku-Barimu-mu-Rwanda-Bamwe-umushahara-wikubye-hafi-kabiri


text:
Abaturage batuye ahitwa Muyurupfu ni mu mudugudu wa Nyarusange mu kagari ka Nyamagana mu murenge wa Ruhango mu Karere ka Ruhango baravuga ko bahangayikishijwe n’ibikorwa by’urugomo bikorwa n’abo bita amabandi.
Uvuye mu muhanda wa kaburimbo ushatse kwerekeza ku biro by’Akarere ka Ruhango munsi gato y’urwibutso rw’abazize Jenoside yakorewe Abatutsi 1994 hari umuhanda uwukomeje gato uhabona undi muhanda mu kaboko k’iburyo ukabona ishyamba, haruguru y’iryo shyamba hari inzu ituyemo abantu, abahatuye n’abahajyenda bahise Muyurupfu aho bemeza ko amabandi ahategera abantu akabambura utwabo.
Umwe mubahagenda yagize ati “Aha hantu bahacururiza urumogi na kanyanga bahategera n’abantu kumanywa cyangwa mu gitondo ntibagira isaha nanjye mperutse kuhanyura numva nshonje mvuye kwa muganga i Muhanga bahanyamburira telefone barirukanka kandi iyo uri umukobwa hari ubwo uhahurira n’ibibazo bakagufata kungufu.”
Umusaza w’imyaka 70 y’amavuko utuye Muyurupfu nawe yagize ati “Iri zina batangiye kurihita mu mwaka wa 2002 Muyurupfu bitewe ni uko haba za Kanyanga n’urumogi. Bararwana kandi iyo ufite amafaranga cyangwa telefone ntubiharengana barabikwambura bikozwe nibyo birara.”
Abatuye muri aka gace n’abahanyura bakomeza bavuga ko hari igikwiye gukorwa kugirango iki kibazo gikemuke.
Umwe usanzwe uhanyura ati “Turasaba Akarere bashake uburyo bariya baturage bacuruza ibiyobyabwenge bafatirwa ingamba. Babafate babajyane mu bigo ngororamuco.”
Ubuyobozi bw’Akarere ka Ruhango buvuga ko n’izina ubwaryo rikwiye guhindurwa bitewe n’inkomoko yaryo kandi batagomba kwihanganira uwahungabanya umutekano bityo ko hari ikigiye gukorwa.
Mu kiganiro n’itangazamakuru Umuyobozi w’Akarere Bwana Valence HABARUREMA yagize ati “N’izina ubwaryo tuzashaka uburyo rihava rihinduke aheza aho kwitwa izina rya rupfu, kuko rishobora kuba ubwo ryaturutse ku kajagari kabitwara nabi kandi ntituzihanganira abitwara nabi mu buryo bw’umutekano. Iyo twamenye aho baherereye turafatanya n’inzego z’umutekano ikibazo gihari tugifatire umwanzuro tugikemure.”
Abatuye muri aka gace bamwe muri bo tuganira hari abatinyutse gutunga agatoki abihishe inyuma y’uru rugoma, uwo bavuze bemeza ko ari umuyobozi w’abarutera.
Umwe muri aba baturage ati “Hari uwitwa Rumanshana we aranakaze niwe muyobozi wabo ava inda imwe na Mama Padiri hano mu Gatengezi.”
Nshimiyimana Theogenes


text:
Nyuma y’aho umwami Kigeli V Ndahindurwa atangiye ku itariki ya 16 Ukwakira 2016 muri Leta zunze ubumwe z’Amerika aho yari yarahungiye, havutse impaka hagati y’abo mu muryango we n’ibyegera bye ku bijyanye n’aho azatabarizwa (azashyingurwa). Ubu ikibazo kiri mu nkiko, aho muri Amerika. Munsi hano hari isesengura rya Faustin Kabanza, nyuma rigakurikirwa n’icyo Benzinge umuvugizi, akaba n’umukarani w’umwami yatangaje ejobundi ku wa gatanu.
Umuririmbyi w’umunyarwanda yagize ati : “ese ko mbona bucya bukira amaherezo azaba ayahe?”
Muri iyi minsi uko bucyeye uko bwije, ni ko abanyarwanda baba biteguye ko bakumva inkuru y’aho umwami Kigeli V Ndahindurwa azashyingurwa ndetse n’umunsi azashyingurirwaho. Ariko na n’ubu amaso yaheze mu kirere.
Kubera amagambo arimo avugwa hirya no hino, cyane cyane ibyandikwa ku mbuga nkoranyambaga, abanyarwanda bamaze gusa n’abarambirwa banibaza amaherezo y’icyo kibazo cyimaze kuba agatereranzamba.
Mu bisanzwe mu muco wa kinyarwanda, iyo umuntu mukuru yitabye Imana mu bibazo, abagize umuryango bihutira gushaka uko bashyingura mu mutuzo, nyuma ibibazo bikazakemurwa nyuma. Ntabwo babanza kwikemurira ibibazo ngo bazashyingure ari uko ibibazo byose byarangiye kuko hari igihe bitarangira cyangwa bikazarangira hashize igihe kinini. Mu kinyarwanda, ntabwo umurambo wategereza ibyumweru n’ibyumweru ngo uzabone gushyingurwa.
Ku birebana n’Umwami Kigeli V Ndahindurwa, ntawe utazi ko hari ibibazo bya politiki byihishe inyuma y’ishyingurwa rye (sinirirwa mbisubiramo biravugwa bihagije). Umuntu akaba yakwibaza niba ibibazo by’inyungu za politiki bigomba gutuma abanyarwanda bibagirwa burundu umuco mwiza wa kinyarwanda, umwe uha icyubahiro umuntu witabye Imana. Ese koko amaco y’inda tubyemere azasimbure burundu umuco wo kubaha n’ubupfura?
Dukurikije ibyo dusoma hirya no hino ku mbuga nkoranyambaga, biragaragara ko abagize umuryango w’umwami n’incuti ze za hafi (zitwa abagaragu) barimo gucagagurana. Ese ko harimo abantu bakuru twatekerezaga ko ari inyangamugayo, nta kuntu bashyira ku ruhande inyungu zabo bwite (zaba iza politiki n’ibindi) bagaha icyubahiro gikwiye umuntu mukuru witabye Imana?
Ko Umwami yari afite aho yaratuye, ahamaze imyaka kubera impamvu ze zizwi, aho kandi yari ahafite incuti, zaba iz’abanyarwanda cyangwa abanyamahanga. Ni kuki atahashyingurwa nyuma ibibazo bindi bikazigwa neza abantu batuje? Uko bivugwa na bamwe, yaba yarasize avuze aho azaashyingurwa, ni kuki ijambo rye ritakubahirizwa nk’uko bisanzwe mu kinyarwanda?
Ibyo ntibyahagarika gukomeza gushaka umwanzuro ukwiye. Igihe uwo mwanzuro wazaboneka, kabone n’aho byafata amezi, akaba yazimurwa akajyanwa ahandi humvikanyweho n’impande zombi, kuko umwami atari uw’umuryango we gusa ahubwo ari n’uwandi banyarwanda babanye na we cyangwa bamwemera .
Reka rero twizere ko hari ikigiye guhindika vuba biciye mu nzira nziza. Naho ubundi abanyarwanda barimo kurambirwa kandi ntibihesha icyuhahiro abarimo gutuma umwami adashyingurwa kubera inyungu zabo cyangwa iz’ababyihishe inyuma.
Faustin Kabanza
Icyo umuvugizi w’umwami yatangaje ejobundi ku wa gatanu tariki ya 05/11/2016 :